timestamp: atn

url: =Singkung Lopa Kepsiam Ni ~ Cin Lian Khai :: ZOMI DAILY\nposted on 16 June 2017 at 10:01 pm Lomkholna: Cinliankhai, News, Politics\nZomiten Singham ihmuh nak leh bel Vaimim Khaici tuh nang in hoih ei kici kha pahpah hi. Or Lampi gei ah Takham ihmuh leh sat liam ding in anai a om ciang hal kuang ding cih ki ngaihsun kha. Tem tawh vai lokuan ding a pai in, lamgei a sing ih muh peuhpeuh sattan gawpgawp. Tuaban ah Singnim dildial lai peuhmah Gan khawk ding in han tum cih peuh ki uk mawk hi.\nSingkung Lopa Vatmai, Haltumna in mihingte haksatna tampi hong pia hi. Khua hun susia a, Ni sasak zaw hi. Air Pollution ihcih huihnin sak a, tua huihnin in Ozone Dalpi te vang sak hi. Ozone dal pan in a vangciang, Nigui in direct in Leitung hong kapsuk aa, Vukkhalte tuisuak sak ahihman in, a hunlo aphaklo in Tui mawk khang thei hi.\nTui akhangteh Tuipi gei leh Bual a teng mihingtr Inn leh Lo susia in Leitung ah haksatna, Sihna, Manghna tampi piang hi. Tua pan in huih hong nin leuleu a, natna tuamtuam hong piaksak leuleu ahihman in Mihingte cidamna hong susia mahmah hi.\nSengam ah Singkung Lopa nim dildial ding in kem cingh ban ah, Singham te kum bangzah dam hiam ci-in tangthu bawl sak uh hi. Senten Kawlgam a Singkungteng phuk in amau gam nimsak dimdiam hi.\nHih anuai a Singkung pen Beijing Khuapi sung, ‘Forbidden City’ sung aa, taang Singkung khat ahihi.’ To protect the ancient trees, please do not touch or climb’ -‘ Taang Singkungte kepcingh nang, hehpihna tawh koih kei inla, zongh kah kei in’\nBe Evironmentally Friendly!\nSingkung Lopa Kepsiam Ni\nPrevious: Inndawn pan atuaksuk Zin Mar Oo luanghawm Singapore ah kivuiding\nNext: Kindergarten naupangno kepna sanginn ah Bomb puakkham hangin mi 8 si, 65 liam


url: =iPhone Mahmah ~ Dimno’ Pa :: ZOMI DAILY\nposted on 24 January 2016 at 9:25 am Lomkholna: Article, Paukhankap\n‘Ringring…ringring…ringring’ ci-in sun an kanek laitak in kaphone hong ging valval hi. Ka-et leh new call na hi-in, “Hello…Paukap hi’ng ei” ci-in kadawng pah hi. “Zingciang zingsang nai 10 in interview dingin nongpai thei dia” ci-in anungkal pek a ka nasep siauhna mun khat panin interview dingin hong kisam hi.\nAzingciang zingsang thobaih in kisil in interview tu dingin nai 10 lapin kapai hi. Aphual katun ciangin Manager Pa naman lah lai-in innpua lampan tawlkhat kadin ngak hi. Aman ciangin a Office sungah hongsam in ama tutna mai ah hong tusak in form hong fill-up sak kik a, thu hong dong pah ngekngek hi. Minutes 10 ding khawng thu hong dot khin ciangin hong thudot khat pen genvat dingin haksa sa pianin tawmcik kalung ngaih laitak, thakhat thu in ka phone hong ging vat hi.\nKeizong ka thungaihsut tawh ka lungsim hong hivat ahi manin ka kilat vak a, kamai a om Manager pa niangtui hai’ kakhut veilam tawh ka suksak khial kha hi. Ahai hongpuk in a sung aom niangtui teng a file tung hong bua ahi manin a file hong kawt hi. Keizong patau in a file akawt beh nawn loh nadingin dingto-in kakhut tawh kaphiat phei le a tui leng phei in manager pa’ puan tung tubeh lailai hi.\nKamai aom tissues kala samsam a, a file tungah aom lai niangtui teng kanul saisai hi. Tua khit ciangin a puan tunga omte kanul sak leh ka tissues laih kha lo kahih manin a puan hong vom beh ta lailai hi. Cih nading thei lo-in Manager pa lah a puan teng vom (black coffee tawh), a sabuai tung teng lah kawt pekpak! Kei lah ka cih na ding thei lo, kamai lah zum, ‘tuikia adah manin nui’ acih dan in Manager pa ka nuihsan seisai pong hi!\nTua leh innsung lam panin Clerk te numei khat zum sung gamlum sa pian hiding hiven hong tai phei in kongkhak panin hong muh ciangin lamdang savat hi ding hiam “Oh….my God, what’s happening!” ci-in hong kuzekzak hi. Ka tutna ah tu kik dingin kapai phei hi.\nTampi thu kidot kik om nawn lo-in kongkhak ciang Manager pa in hong kha in, “a sawt lo-in komau thu hong zasak kik nung… na phone hoih tak na tawi gige in,” hong ci-in keizong “lungdam ing ei, Manager pa! Hong ngawngkai sak gawp khamawk ing in, hong na maisak in, khialna tampi hong bawl khial kha ing” ci-in ka thum hi.\nInnpua katun ciangin ka phone ka et kik leh ciamnuihna in ka miss call theih zel lawmte khat in hong noh (ciamnuih) na-in hong na miss call na hi mawk!\n‘Nasep ngah ding leh ngahlo ding thei khol sa in bus pangin innlam kazuan kik hi!’\nKum (2) sung tawntungbang kapaipai na, kahawh kaciah na-ah ka puak kinken ka mobile phone takpi koimun ah bangci zatding cih a thei nai lo ka hih lam ka kiphawk pan sansan hi.\nBanghang in mobile phone bawlte in Normal, Loud, Medium, Vibrate Only leh Silent ci-in Mode tuamtuam a koihna ahang ka thei panpan hi!\nNang e leh?\nNa iPhone te, na Blackberry te kum bangzah tawi khinin limtak in na control thei khin takpi mah hiam! Biakinn sungah bang mode in koih in, meeting na khatpeuh ah bang mode in koih na hi hiam? Mihon lak napai ciangin bangci koih in, zan nalup ciangin bang mode tawh koih na hi hiam?\nBiakinn sung khawng ah zahtak dinga a kilawm pipi hina picin, thunget laitak peuh, Sermon laitak peuhin na phone ringtone a ging valval khamawk hiam!\nMite etteh khat hibuang, tuu bang nei khin ta, makai khat hibuang lawmlawm thu nget laitak na phone ging sak valval lai ding maw!\nPawlpi khat, kipawlna khat, khua khat pantah in i let sawm madeuh in ei leh i vanzatteng limtak in control masa zo leng mataw, ahoih zawkna khat aom tam peuhci ingh!\nPrevious: Tedim Tangthu tom ~ Sia Mangpu\nNext: Mizuau leh Fake ID ~ Pu Zokhai\nVangkhua Christmas ~ Thawnpu


url: =Lawhsapna pan Lawhcinna Ah - Zomi Adventist Innkuan\nMi tampi in lawhsapna pen lawhcinna tawh a kikelki, a kilehngat sa uh hi. A taktak in lawhsapna pen lawhcinna dinga siksan khat hizaw hi. Lawhsapna i tuah ciangin mi tampi in hong naih nuamlo, hong ngailo, hong nawlkhin thei hi. Ahi zongin tua bang lawhsapna pan hanciam kik hile hang lawhcinna a kitung ding ahih manin khatvei sep khialh, khatvei hih khialh pen lawhsapna hipah lo in mi khempeuh in a khial thei hi cih a kilatna hizaw hi. Tamveipi a khial ngeite nangawn mite maiet kik dinga lawhcing pen zong suak kik zawsop thei hilai hi. Tua manin na hihkhialh khak, na lawhcinpah kei leh a ginalo, a khialden ding, a kuitunglo ding in kingaihsun ke’n, a taktak in a khial ngeilo, a bah ngeilo mihing ki omlo hizaw hi. Tua khialhna pan a thokik, a hanciamkik, a dingto kikte a lawhcing penpente hong suakzaw uh hi. Na up kei leh Thomas Alva Edison tangthu khawng na sim kik lecin!\nZomi te pen lasa siam leh lasak a uk mahmah minam i hi gige hi. Zam leh Khuang tawh i pu i pate in zaila na awi uh a, tangthu tuanthu na sut in lungdamna lungkhamnate na sa uh hi. Khangthakte in nitumna lam pana hong lengto tumging tuamtuam leh la aw kaih thakte tawh tuhun ciangin mipi lam nga in i kam ka hithiat in i sa ziahziah hi. Khanglui hun ah lasak ciang nangkual bangin a bem in tu pimpem in kuamah a dawktuam omlo in a kigual uh hi. Thugenna a neih ding uh leh zong a bem pilpel a tu in upa pen maw, a gending pen in gen ziau lel hi. Tuhun ciang nitumna lamte ngeina tampi in Zomi sung zong hong zel ta ahih manin khat a mai ah ding, a dangte thugenpa lam nga in tu dimdem cih bang kizangta hi. Lasa ding, thugen dingte tawh kimaingat in mipi kitu dimdiam hita hi. Tua bang mun ah lasa ngeilo, thugen ngeilote a din uh ciangin mipi lam ah a tut lai bang uh na hi mello ahih manin gen khialh, sak khialh zong baih deuh hi. A baih bek hilo in a khial hamtang zaw kihi hi. Khial hi cih zong mipi in kimu a, zong kithei hi. Ahi zongin a khialhna phamawh salo hilo in a khialhna pan kipuahpha in hanciam kikkikte in a sawtna ciang a siam tang uh hi. A khialhna pen a siamna dinga siksan khat, kahlei khat suak hi. A kipuah nuamlo, a hanciam kik nuamlote bel a khialhna tawh tucip ding uh a, a dingkik zel, a hanciam kik zelte bel a siamzaw, a neelzaw tawh inn lam zuan ding uh hi. Lasak leh thugen bek ah hilo, laisimna, sumbawlna, lawmbawlna, nek leh taak zonna, leh a tuamtuam ah zong kisin kik zel a kul ahi hi.\nSee also A.T. Jones: The Two Republics\nKhialhna pan siamna tunna ding, pukna pan dinkik nadingin ngaihsut ziau tawh a piang hisamlo a, theih ding, zuih ding leh sep ding pawlkhat na om hi. Tuate hangsan taka a sem, a zui, a kisin ngamte leitungah mi lawhcing i cihte hong suak uh hi.\nLungduai Ding: Na khat peuhpeuh i hih ciangin a siamsa in hih leng ki ut hi. Bawhlung sui khat in goal tampi khum nuam pah hi. Lasa cilte zong a siam mahmah in kithei leh ut hi. Laisim sangkah naupangte zong laisiam ciin kiciamteh leh ut hi. Sumbawlte zong khatvei sum lei sum zuakna tawh hau pah zuai leh ut uh hi. A taktak in lungduai taka sep tohtoh, kisin tohtoh ding ahi hi. Khatvei nihvei tawh a siam om a, sawmvei, zavei tawh a siam nailo om hi; tuate in tulvei bang a sep, a hanciam uh kul cihna hi. Edison in tuni a meivak i vak pen 3000vei val a khialh khit ciang piang pan hi! I sep siam dan, i manlang dan, i kisinzia kibanglo ahih manin eima hihtheih ciang thei in lungduai ding, lungkialo ding hi hang.\nHun Ciangtan Neisa in Kalsuan Ding: Na tup a liat luat leh na khantawn in zong tangtun lo ding na hih manin hitheilo a, a neu luat leh zong cihtham loh kal a tangtun ziau ding na hih manin cih thamlo hi. Na hun neih tawh kituak in tup leh ngim kician nei ding hiteh. Na hihtheihzah leh na pilna, na siamna zah tawh kituak in gel ding hiteh. Na lunglut lam leh thupi na sak lam tawh kituak hileh lawp in na lungsim khempeuh tawh sem ding hiteh. Tua banga na kalsuan ciangin sep masak ding, sep nunung ding na khentat kisam hi. Tup lianlua in tangtun kei lecin ‘lawhcing zo keng’ ciin na thanem kha thei hi. Sep masak ding neiin a banban in zo toto lecin na lungnuam in na lawp semsem dinga, a lianzaw, a limci zaw na tangtun toto ding hi. Tuate in na hun ciangtansa tawh kituak in hong tangtunpih ding hi.\nKhentat Ngam In: Mihing i hih manin i pelh theihloh thu tampi lak ah sihna pen khat ahi hi. A si ding mihing i hih manin ka nuntak lai in hihteng hih ning, hihteng hih ning ciin i gel khol hi. I hih ut khempeuh kihih manlo ding cih thei i hih manin hih masak ding hih nunung ding kiteng in i lungsim kikhelkhel hi. I lungsim i khelkhel na lam ah a baih tata kisem mengmeng nuam in a haksate i sunsiah thei hi. Pawl khat bang sunsiah bek hilo in ki nusia dildel thei mawk hi. A kisemlo a kinusiate pen na lian leh a thupite na hizawsop thei a, khatveivei khentat ngam na tawh hih giap leng a kisemlah ding na hi hetlo hi. Tua manin khentat ngamna zong a kisam ahi hi. A lian, a minthang, a thupi i sep nop leh a neu a thupilualote nusia a kantan ngam, khentat ngam kisam hi.\nSee also Scientism and Grand Narratives: Understanding the Postmodern Condition\nKhentat ngam cih ciang sem ngam, kisin ngam cihna zong ahi hi. Lawhcinna ciatciat ah a lianzawte thupi kisa a, mi khempeuh tut zawhlohte zong thupi diak hi. Tua bangte sepna dingin khentat ngamna na kisam a, zong sup ngam giap a sep a kul ahi hi. Gol lua, lianlua in pelh zaw ning cih baih mahmah hi. A baih teng bek sem leng thupi lo a, mi hanciam ngamlohte mah sem in hanciam leng thupi in lawhcinna zong lian hi. Lawhcing zo ding hi ing cih ngaihsutna lungsim nei phot limlim leng lawhcinna lampi kitawn pan hi.\nLawhsapna khempeuh pan lawhcinna piang hi a ci nuam i hi kei a, ngaihsun detdet a lawhcing ding hi cih tawh i kalsuan pen i lawhcin kei khak leh zong lawhsap tak mah hi i cihnopna ahi hi. Ngaihsun mello a kimawk hangsan sak, mittaw bing phut banga kalsuan ding cihna hi lo hi. Ahi thei ding thu a kingaihsun detdet khinsa tawh na kalsuan ciang na tup na tun kei leh kipan kik in, tua hileh ni khat ni teitei ciang na tung ding hi cihna hi.\nNa kisin ngam a, na hanciam ngam a, na phul ngam nak leh na sem zo dinga, khatvei sem khin peuh lecin lah a lianzaw na tum nuam ding hi. A lianzaw na tum a na tangtut tohtoh leh na min pha semsem dinga, na minthang semsem ding hi. Na minphatna in hong lawpsak semsem dinga, midanga dingin zong na phatuam semsem pah ding hi. Tuni a mi minthang i cihte zong haksatna tampi nawk paisuak a a hanciamte ahi uh hi. Gandhi in India suahtakna ding a sep laiin hithei ding hi cih um ahih manin a nuntakna nangawn khaam in na hanciam a, zong tangtun mawk hi.\nSee also Launa by JM Paupu\nNa lungsim ah na ngaihsut khit, hithei ding hi ciin na theih, hih bangin hih leng hih bang piang dinga, hih bangin hih toto leng kilawhcing ding hi cih na neihte sem takpi lecin hong lawhcing takpi ding hi. Banghang hiam cih leh na deihna thei khin cin a, na sepzia ding zong a banbanin na thei khin hi, na sep ding bekin a kisam ahi hi. Na sep ciangin na upmawh hong banglo kha ding hi, na pumpi zong cina in zawngkhal in bah kha thei hi. Ahi zongin na ci hong dam kik dinga, na maban na zom kik thei ding hi. Khawllo in semsem peuh lecin hong tangtung pelmawh ding hi. Na up bang hong up pih lote na upna dik hi cih na lak thei dinga, piang theilo ding hi ci a hong mukpikte na lawhcinna gah khum na ciamsak thei ding hi. Hong liah hong dal, haksatna i cihte pen tua banga hong uppihlote hi a, hong uppihlote pen khatveivei ciang hong muhpihlo te na hithei hi. Hong muhpih theihna ding un lak thei leng ‘makai’ gina khat kihi leuleu hi.\nTu in thasan in, lawhsam kha ning na cihte ngaihsun pha kik in. Lawhcing zo kei ning na cihte ngaihsun pha kik in. Na sepzia ding na ngaihsut khitte ngaihsun kik dih in. Na hun in hong cin kenteh, na sum in hong cin kenteh, na pilna, na siamna in hong cin kenteh na cihte ngaihsun pha kik in. Sep ding kipan dih in, kisin khia photphot dih in, bang a piang hiam cih en phot limlim dih in….na puah ding om kha inteh, na gel phat kul zong om kha inteh, na sepzia na khek zong a kul hun om kha inteh, lungkia lo in lungduai takin kalsuan in khawllo in mainawt lecin a tawpna ah na lawhcin kei leh zong na lawhsam bek ding hi. Lawhsam lecin na lawhcinlohna na thei dinga, na sepkik utna in hong semkik sak hamtang dinga, na khialhnate puahpha in semta ding na hih manin LAWHCING lo in na om kei ding hi. Na ngaihsut zawh nak leh nang hong bawlpa Topa in tua lampi tawn dingin hong deih hi.\nTags: Articles, Hau Za Cin\nPrev post PAWLPI SAGIH TE TUNGAH THUPUAKTE\nNext post CS 2: Eite Aadinga Muanhuai Hong Sepsak


url: =Thu Hilhkikna 16 | Siantongluan.net\nThu Hilhkikna 16\nThu Hilhkikna 16 |\n"Thumanlo na genkhia kei ding uh hi. Elna tawh teci pang dingin migilopa tawh na kipawl kei ding uh hi.\nSiatna a bawl dingin mihon na zui kei ding uh hi. Thutang a hei khia dingin mihonpi nung zui-in thu neihna-ah teci na pang kei ding uh hi.\nAma thu neihna-ah mizawngpa na langneih kei ding uh hi.\n"Na langneih mite bawngtal ahi a, a la ahi zongin a gammang na tuah uh leh ama kiangah na hawlkik ding uh hi.\nNangmah a hong mudahpa la a van tawh a puk na muh leh a la tawh amah na nusia kei ding a, tua la phot toh ding na huh ding hi.\n"Ama thu neihna-ah mizawngpa a thutang kimlai na lelsak kei ding uh hi.\nA manlopi-a mi mawhsak ding panin kikem un la, a dikpa leh thumanpa that kei un. Bang hang hiam cih leh a gilo mi ka khah kei ding hi.\nSumgolh na la kei ding uh hi. Bang hang hiam cih leh sumgolh in uliante mit tawsak a, thuman mite thu heikhiatsak hi.\n"Khualmi na nengniam kei ding uh hi. Khualmi lungsim na thei uh hi. Bang hang hiam cih leh note zong Egypt gamah khualmi na hi ngei uh hi.\n"Note in na leitang uhah kum guk sung khai tuhin a piangte na kaikhawm ding uh hi.\nAhih hangin a kum sagihna ciangin, nomau mi a zawngte in a nek theihna dingin leitang tawlnga sakin, lokhulin na omsak ding uh a, gamlak ganhingte in mizawngte nekloh teng ne thei ding uh hi. Na leenggui lote uh leh na oliv lote uh zong tua bangmahin na hih ding uh hi.\n"Ni guk sung na nasep uh na sem ding uh hi. Ahih hangin na bawngtal leh na la in tawlngakna a neih theihna ding leh, na nasem numei tapa leh khual mite in thathak a ngah theihna dingin a ni sagih ni-in na tawlnga ding uh hi.\nNote tunga kong gente khempeuh thudon un; pasian dangte min genin nei kei un la, na kam sung panun zong tua bangte kizasak kei un.\n"Kum khatin thumvei, keima-a dingin pawi na bawl ding uh hi.\nSilngo sawhloh anlum pawi na bawl ding uh hi. Keimah in note kong thupiak bangin Abib kha sung a kisehsa hun ciangin ni sagih sung silngo sawhloh anlum na ne ding uh hi. Bang hang hiam cih leh tua kha sungin Egypt panin note na paikhia uh hi. Khut hawmguak tawh keima mai-ah kuamah hong kilaklo ding hi.\n"Note in lo-a na tuh uh, na nasepna uh a gah masa, anlak pawi na bawl ding uh hi. Note in lo panin na nasepna uh a gah na kaihkhop uh kum bei ciangin an kaihkhopna pawi na bawl ding uh hi.\nTopa Pasian} mai-ah pasal khempeuh kum khatin thumvei kilaak ding uh hi.\n"Note in silngo sawh anlum tawh keimah biakpiakna si na pia khawm kei ding uh a, a ganhing thau zong zingsang dong na omsak kei ding uh hi.\n"Note in na anpalte uh lakah a tung masa pen Topa na Pasian uh inn-ah na paipih ding uh hi. "Note in a pi nawizu tawh keelno na huan kei ding uh hi.\n"En un, keimah in ka bawlsa munah note hong paipih ding leh lamkalah note hong cing dingin note mai-ah vantung mi khat ka sawl hi.\nAmah thudonin ama aw ngai un la, amah lehdo kei un. Bang hang hiam cih leh amah in note thu palsatna hong maisaklo ding hi. Bang hang hiam cih leh keima min tawh nasem ahi hi.\n"Ahih hangin note in ama aw limtakin ngai-in keima gen bangin na gamtat uh leh na galte uh tungah gal ka hi ding a, na langte uh tungah lang ka hi ding hi.\n"Note mai-ah ka vantung mi pai-in Amor mite, Hit mite, Perez mite, Kanaan mite, Hiv mite, leh Jebus mite kiangah note hong paipihin, keimah in amaute ka phiat khiat ciangin,\namau pasian-te mai-ah note kun loin, tuate bia loin, amau gamtat bangin na gamta kei ding uh a, note in amaute lawnthal mang kiuhkeuhin amau milim suang khuampite na satnen gawp ding uh hi.\nNote in Topa na Pasian uh nong bia ding uh a, keimah in na an uh leh na tui uh thupha ka pia ding hi. Keimah in note lak panin cinatna ka la khia ding hi.\nNote leitangah kuamah nausia omlo ding a, a ciing zong omlo ding hi. Note kong teeksihsak ding hi.\n"Keimah hong kikihtakna note mai-ah paisakin note phutkhak ding mi khempeuh ka kitokgawpsak ding a, na galte khempeuh uh lehhei-in note kiang panin ka taisak ding hi.\nNote mai panin Hiv mite, Kanaan mite, leh Hit mite a hawlkhia dingin note mai-ah tunpi ka sawlkhia ding hi.\nLeitung gamkhing suakin gamlak ganhingte note langkhatah tampi pha khading ahih manin note mai panin kum khat sungin amaute ka hawlkhia kei ding hi.\nNote khangin tampi pha-in leitang na luah matengun note mai panin tawm tawmin amaute ka hawlkhia ding hi.\nKeimah in San Tuipi panin Filistia mite tuipi ciang leh sehnel gam panin Eufratis gun ciangdongah na gamgite uh ka phut ding hi. Bang hang hiam cih leh tua gama teng mite note khutsungah kong pia ding a, note in na mai uh panin amaute na hawlkhia ding uh hi.\nAmaute ahi a, amau pasian-te tawh ahi zongin thuciamna na bawl kei ding uh hi.\nAmaute in kei tungah note hong khialsak khading ahih ciangin note leitang tungah amaute tenglo ding uh hi. Bang hang hiam cih leh note in amau pasian-te na biak uh leh note tungah thangzak khat hong hi taktak ding hi," a ci hi.\nTedim Lai Siangtho / Laibu: Thu Hilhkikna 16


url: =Zomi khangno khat USA pan China ah School Exchange Program tawh zin :: ZOMI DAILY\nposted on 7 March 2018 at 11:41 pm UTC+9:30 Lomkholna: News, Zomi\nZuasiam vondeih Lian Khan Do :: March 7,Wednesday niin School Exchange program vai in China gam ah Sangnaupang 11 leh Sangsia 2 tawh zinkhia uh hi.\nBeijing khaupi METROPARK LIDO HOTEL BEIJING ah zintungding uh aa Forbidden City’s Place Museum va en ding nitak annek kawmin a performance of The Legend of Kongfu ending uhhi.\nGreat Wall of China Mutianyu va en ding uh aa Beijing khuapi sungah Bell Tower , Hutung traditional countryard te leh Olympix Park,Bird’s Nest Stadium,the Water Cube munte ah paiin va en ding uh hi.\nTuateng khitciangin vanleng tawh China’s anceint capitals ah paiin Archaeological sites te va ending uhhi.Traditional Chinese dumplings ah nitak an ne in, GRAND MERCURE ON RENMIN SQUARE ah zantam ding uh aa Khualzin mite alim pai mahmah namun ahi kum 2300 apha khin Museum of Terra Cotta Warriors and Horse leh Provincial Museum va ending uh hi.\nTua manciangin nitak annek kawmin Tang Dynasty Song & Dance ending uh hi. A lian mahmah Wild Goose Pagoda leh akhua Kulhpi va ending uh aa, nitak lamin CHENGDU khuapi ah Meileng tawh paiding uh hi.\nMarch 14 to 24 ni ciang School exchange program tawh ni 11 sung Chengdu khuapi ah Sangkah ding uh hi.\nNi 19 na Chengdu khuapi pan in Shanghai khuapi ah vanleng tawh zinding uh aa Shanghai Museum,Yu Garden leh Shanghai khualui munlam a om the Temple of the City God ending the day in restored neighborhood of Xintiandi va ending uh hi.Nitak lamin a performance of the Shanghai Acrobats te va ending uh hi.\nMore: Piandang Zolia (or) Leitung lumlet ding Liapaal\nMarch 27,Tuesday in Innlam zuanin hongciah kikding hi. Mihingte in agel bek ihhi aa atangtung sakding Pasian ahi hi. Pasian in khualzin gamvak apai Zuasiam vondeih Dopu tungah thupha hong piaksak tahen! Amen Zuasiam Langhno\nPrevious: Nangbek kisa khaken (1) ~ Dong Mung\nNext: Gamsate in mihingte huh


url: =Piangthakte leh minam itna ~ T. Sawm Lian :: ZOMI DAILY\nposted on 1 June 2016 at 4:10 pm UTC+9:30 Lomkholna: Article, Sawmlian\nNgaihsutdan, muhdan leh sandan kibang het lo mihing omkhawmte i hih manin, hih piangthak/suakkikte leh minam itna thu tawh kisai zong ngaihsutzia leh sandan kibang het lo hi. Ahi zongin, thu khatpeuhpeuh pen mihing ngaihsut tawmna leh hoihsakna bek pan dik/maan kim lo thei ahih manin Khristiante in i kingakna Lai Siangtho mah panin et ding hi a, kuate piangthak hi a, piangthak mite in minam a it uh hiam cih leh, bangci bangin minam it ding hiam cih hih thului in a pulaknop ahi hi.\nNamkim Bu – Lai Siangtho\nLai Siangtho pen mihingte kisap khempeuh kim takin a kigelhna hi a, leitung nuntakna sung bek zong hi lo, sih nung cianga nuntakzia ding hong hilhin, tawntung nuntakna lampi hong lak ahih manin laibu dangte sangin manphazaw, vanglianzaw hi. Leitung leh vangtung a om nate piandan kigelh a, vantunggam, hell, aksi, sihna, minamte tangthu, mawhna, vantungmi, Pasian, Satan, pilna thu, nuntakzia ding leh a manpha thu tampi kigelh hi. Tua bang ahih lai takin, Lai Siangtho i sim ciangin a sunga kigelh tampi pen (Israelte) minam tangthu ahi hi. Gentehna in, Piancilna panin i simtoh ciangin Pasian in leitung leh vantung a bawlna pan mihing hong piansakna, minam a teelna leh tuate tangthu tawh hong kizomto daudau hi.\nMinam leh Piangthak\nMinam i cih bang ciang huam ding? Ngaihsutna kibang lo leh sandan kibang het lo hi. Hih munah minam cih hilhcian sawm lo hing. Minam cih kammal na sim ciang, “eimi, ei pau, ei lai” cih a na ngaihsut theih, “hihte ka minampihte hi” cih na saan theihte pen minam hi mai phot hi. Sisan (suan le khak) bulphuh maw, pau maw, mun bulphuh maw; tua bel sandan kibang lo ahih manin tua sandan kibang lo gawmkhop ka sawm kei phot hi. Ahi zongin, ‘keima minam,’ ci a i pom/saan panin tua i pom/saan minam leh eima Khristian nuntakna pen bangci bangin kalsuan ding hiam, cih a gennuam ka hizaw hi.\nPiangthak cih kammal sangin suakkik cih kammal a zang nuamzaw om hi. Hih munah hih kammal nihte pen gennop/deihna kibang in kizang hi. Lai Siangtho sungah suahkikna/pianthakna pen kician takin kigelh hi. Jesu leh Nikodemas kihona panin en lehang Jesu in, Mihing Tapa (amah Jesu Khris) pen sing tungah kikhai ding a, a um mite in tawntung nuntakna nei ding ahihna leh, Pasian in a Tapa (Jesu Khris) letung mite hong it manin hong pia a, singlamteh tungah mihingte mawhna hangin kikhai hi. Ni thumni in sihna panin thokik a, tua a um mite in tawntung nuntakna ngah (Pasian ta suak) uh a, tua mite pen mi piangthak/suakkik i cihte ahi hi (John 3:1-21; 1:13; Rom 6:4; 10:9-13; 2 Kor 5:16,17; Gal 6:15; Eph 2:8; 4:24; 1 John 4:7; 5:1). Peter piangthak mite pen, “A sithei nu le pate sung pan hi loin a sithei lo nu le pate sung panin a nungta tawntung Pasian’ thu tawh naungek bangin a suakkik” (1 Pet 1:23) ciin na gen hi.\nKingaihsun Khial Zel\nMinam itna thu i gen ciangin minamdangte huatna thu a gen bang-a a ngaihsun om thei zel mawk a, dahhuai mahmah hi. Tua bang ngaihsutzia dik lo a nei tamlua lai ahih manin minam itna thu a gente pen ‘mihai’ ci-a hong kingaihsut hun tam mahmah hi. A taktakin minam itna, minam khantoh ding deihna pen minam dangte huatna leh minamdangte ukcip nopna hang hi loin, Pasian in ama lim le meel sun leh minam khat a hong bawlte, midangte mah bangin khangto in, Pasian thu leh, leitung pilna siamna ah mite tawh liangko kikim a paikhop, nuntakkhop ding deihna hang hizaw hi.\nAmau pau tawh thu ngen thei lo, la sa thei lo (nei lo ahih leh bel thu tuam), maizumna sang a kiletsakna a zang, niman dang Kawl, Vai, Mangpau, etc. bek tawh Pasian phat leh la sak nuam a sa tam mahmah ta mawk hi. Sakloh ding, siamloh ding a ci hi loin, ‘ka pau, ka lai’ ci a i gen tawh Pasian phat thei lo, thu ngen thei lo cih pen thupina sangin haina lam hizaw hi. Pawlkhat in, “Ei pau tawh thunget hak lua, la lah kisiam lo, sak haksa lua” ci uh hi. Tuate kiangah ka gennop mahmah (ka gen ngei nai kholloh) pen, “Tua nuam nasakte na zat zah un ei pau in thungenin, ei la sa le uh cin na siamlohna ding uh om kei, nuam na saklohna ding uh a hang om lo ding hi” cih ahi hi.\nKingaihsun khial zel hi. Bangbang thu-up (doctrine) i zui a, bang pawlpi leh biakna ah i om zong tua bel upna thu ahih manin gen theih luat hi kei; ahi zongin biakna pawlpi hang hiam, thu-up hang hiam a ‘minam taisan leh minam itna’ nei thei lo dana kingaihsutna pen paihkhiat hun mahmah ta hi. Ahi zongin, minamdang, ei pau a theilote tawh kikholhna, biakpiakkhopn ah bel ei pau a theih kei uh leh en zong i theihpih pau, Kawlpau, Mangpau, Vaipau, bangbang i zang zongin zat ding bel phamawh lo hi.\nMinam itna pen namdang tawh kikhenna nopna hang hi lo hi. Ahi zongin minamdang tawh kilem sawm lua in amau omdan bangbanga om sawmna pen lampi dik hi lo mai thei hi. I hihna bangbangin om ding hang a, tua i hihna bangbang tawh kipumkhat ding hizaw hi.\nTua ahih manin, Minam itna pen minamdang huatna hi lo a, minam khantohna ding deihna pen minamdang ukcip sawmna leh bawlsiatnopna hang hi lo ding hi.\nPiangthakte leh Minam Itna\nNangma ngaihsutna sung a ‘ka minam’ na cih, it ding mah hiam? Minam itna (mipihte itna) pen Lai Siangtho tawh a kituak mah hiam? Mi tampi in piangthakte in minam it kul lo, minam vai gengen lo ding, a ci om hi. Takpi mah hiam?\nMinam vai a ngaihsun lo leh a kin het lo, kisam a sa lo (banga omte) pen – Pasian leh a bawlsa nate leh tuate kalsuanzia a kan ngei lo, minam dang (‘ei’ a cihlohte) a thupingaihsut pahpah, amaute gen peuhpeuh dik/maan hi, ci-a a ngaihsun, sila lungsim a nei leh, Pasian thu ngaihsun khial mahmahte hi nuam uh hi.\nPiangthak mite in minam it lo ding maw? Pasian thu leh minam thu kikalh/kikelki hiam? Kikalh zenzen lo hi. Pasian in a bawl minam hi a, minam sunga pau le ham, zia le tong/ngeina, leh thu tuamtuamte pen Pasian thukimna tawh a zang thei ding a leitungah piansak mihingte i hi hi. Lai Siangtho sung i sim ciangin minam a it mahmah mi tampi i mu a tuate laka mi nih ii nuntakzia tawmkhat i en ding hi.\nAmasa in Moses nuntakna en leng, kumpi inn sungah omin, pilna khempeuh kihilh a, milian khat ahi hi (Sawl 7:22). Izipt nopsakna teng zang thei kim lai, a minam itna hangin tuate khempeuh nusia hi. Haksatna tampi a thuak khit ciangin a minamte Pasian sehna tawh Izipt gam panin paikhiatpih hi. Sinai mual a tun uh ciangin Pasian thuciamna la dingin Moses mualtungah kahto hi. A omloh sungin a mipihte in Pasian in a deih hetloh milim biakna ding bawngno lim bawlin pasian in bia uh hi. Pasian heh lua ahih manin thah khit a utna leh Moses minam lianin a bawlna dingin gen hi (Pai 32:10). Pasian in a innkuan sung thupha a tuam piak ding nolh-in Moses in a mipihte adingin thuum ahih manin Pasian in a lungsim khel a, Israel mite tungah siatna tungsak lo hi (n. 14). Moses mualtung panin kumsukin, a mipihte kiang a tun ciangin heh lua ahih manin a suangpeek tawh bawngno deng-in, tua mite thah ding thu pia hi. Ahi zongin a zing ciangin a mipihte adingin Moses mualtungah kahto kik a, Pasian kiangah, “Ala, hih (Israel) mite in khialhna lianpi khat bawl uh hi. Amaute in amau adingin kham tawh pasian bawl tawm uh hi. Ahi zongin, hehpih takin a maute mawhna maisak in; tua ahih kei leh laibu sung a nong khumnasa panin hong lakhia in” (n. 31-32) ci hi. A minam (Israel mite) mawhna a maisak zawh kei leh a minamte thuak bangbang a thuakkhawm dingin kipia ngam hi.\nPaul nuntakna i et ciangin a nasepnate pen a mipihte kiang hi loin, Isrealte in a muhdah leh ganhing bang lel-a a sim uh minamdang (Gentail mite) kiangah ahi hi. Amah mahmah in zong Gentailte kianga sem ding a seh ahihna thu pulak hi (Gal 2:7-8; Efe 3:7-10). Tu thu theician mahmah napi, a mipihte in Khris thu a uplohna hangin nakpi takin dahin lunggim a, “Hih thei hi leh ka cipih, Israel mite adingin keimah in samsiatna thuakin, ka mipihte adingin Khris tawh ka kizopna beisak nangawn phamawh ka sa kei hi” (Rom 9:3) ci hi. Khris tawh a kizomsa pen a mipihte adingin a kizoppih a thupipen Khris tawh kikhen, kizopnawnloh nangawn ut tanghial hi.\nA tunga mi nih – Moses leh Sawltak Paul pen mi piangthak, Pasian tawh hoih taka kizom mite ahi uh hi. Tua zah mahin, a mipihte it cihtakin it uh a, a mipihte a kisamsiat ding, a mipihte leh Khris a kizoploh ding, a mipihte siatna ding phal het loin, amau ‘kha nuntakna’ nangawnin thuak leh phamawh sa lo zawzen uh hi.\nMinam Itdan Thak\nMinam itna thu a kigen ciangin na lungsimah bang om hiam? Pasian thu leh minam thu pen a kisai kha lo danin na koih kha hiam?\nNa khempeuh Pasian tawh kizom khin a, Pasian a masapen hiden ding hi. Minam itna zong pianthakna tawh a kikalh hizenzen lo a, piangthak mite in a minamte itin, a minamte adingin veina neih ding hizaw hi.\nMinam it ding i cih ciangin ei minam sung bekah na semin, ei minam sung bekah Pasian thu gen ding, ei minam sung bekah khantohna lam sai ding, ei minam sung bekah cimawh huh ding cihna hi lo hi. Sawltak Paul mahmah zong a minam (Israelte) it mahmah napi in Gentailte kiangah na sem hi. Pasian hong sehna nasep pen a tuamtuam hi ding a, hong koihna zong a tuamtuam hi ding hi. Ahi zongin koikoi ah om le hang, i minam pen mangngilh theih hi lo ahihna, makai thupite nuntakna panin kisin thei hi.\nPasian thu leh na khempeuh kizom khin hi. Pasian thu leh minam itna kikalh zenzen lo a, Pasian thu bang a minam it ding hizaw hi. Paul leh Moses in a mipihte a itna uh hangin vantung minkhumna laibu panin a min uh phiat ding gen ngam zawzen uh hi. Hici bang minam itna a pianthak taktak Zomite in kisam hi.\nMinam itna dik/maan taktak tawh piangthakte leh piangthak lote nangawnin minam i it ciangin: minamdangte simmawh theih dingin nuntak sawm loin, kampau, gamtat kidawm ding a, kumpi deihloh nasepna/sumbawlna tuamtuam sem loin, minam khantohna dingin a kisam taktak nate ngaihsunin, geel-in, sem-in, Pasian a thei nai lo minamdangte tungah Lungdamna Thu puak nasep thupi sem thei dingin kipumkhatin thahat-in, Pasian thu tawh kituakin pilna-siamna, cidamna, nek le dawn hoih le limci thupi bawlin, kihuh tuah diamdiam nopna lungsim hong khang ding a, Pasian a lungkimin, hong lamzang sak semsem ding hi.\nPianthakna leh minam thu pen a kikalh hi zenzen lo a, mi piangthak taktakte in a mipihte it ding hizaw hi. Mi pawlkhat in hong makaih khial gawp uh ahih manin, “Minam itna leh Pasian thu pen kizopna nei lo hi,” a ci mi tampi om ta hi. Papi khat in hong gen ka bil a mangmawh pen, “B. D. ciang a sinte in minam itna a neih kei leh a thusin theician lo hi” cih ahi hi. Ka ngaihsutsut ciangin dik ka sa semsem hi. Tua bang a Pasian thu a sin mite in Pasian thu taktak leh minam thu kihual takin thei-in a minam sung uah na a sep uh ciang gam zong khangto hi, cih ka muhdan ahi hi. Pasian sang a minam i thupisak zawk ding bel kidophuai mahmah a, amasapen ah Pasian mah koih a, Pasian deihna banga minam itna a nei tampi a om ciangin, minam zong khangto-in, midangte adingin thupha suak-in, Pasian gam zaina dingin na lianpi a sem minam kisuak ding hi.\nMi namkim, pau namkimte tualleenna Vankhuapi (Mang 7:9-10, c.f 14:6 [leitung]) i tun ciang dong minam itna pen Pasian thu tawh a tonkhawmsak, Pasian thu leh Pasian deihna banga miman a it ngiat mi piangthak/suakkik ahi dingin Pasian in thupha hong pia hen, tua pen keima thungetna zong ahi hi.\n~ T. Sawm Lian\nDaihna Cabin, 31052016\nPrevious: Pasian mai leh mite mai ah “Na mawhnuam un” ~ Suum Do Thang\nNext: Tulaai Leitung Thuthang Tuamtuam Updates June 1, 2016


url: =How to multiply bread (na mohlum bangcih khansakding) :: ZOMI DAILY\nposted on 30 October 2017 at 12:06 am Lomkholna: Biakna, Dimlunzam, News\nSun an ne hun laitak in sang naupangte anbuuk lam zuan ngeingai uh hi.Siapa leh kei bel apualam ah ka tu uh hi.” Messiah in mi atul tampi tungah thugen in om laitak in haksatna khat honglut hi. Tua haksatna pen, athungai te un asunsiah tenguh hong bei ta a, aneek ding uh hong om nonlo ahih man un, agiluh hong kial mah mah ta hi. ” Messiah in moh lumnga leh ngasa tawn nih lamto a, vantunglam en in, lungdam akoh khit ciangin balnen in, anungzuite ahawm sak hi.\nAkham uh ngah in a khamval uh seng 12 bang ki kaikhawm kik zo lai veve hi. Tua pen pianngeikan khansakna nalamdang kici hi. Tua moh lum 5 leh ngasa 2 bek tawh mitulnga vak hi. Tua ahih leh bangci bang in hi nalamdang abawl hiam?”\n“A bawl dan gen lopi”\n” Ki gen mah ei” hih ka thugen ngai kik sin aw,” tuaciangin vanlam ento a, lungdam ko in, amoh bal nen in.nungzuite khutsungah ap hi”…\n” Nak hih lua” vantung lam ento in lungdam ko hi, tua ciangin nalamdang apiang hi. Tua pen thuthuk thusim hi. Tua pen nalamdang pian na ding atawhtang( key) hi.”\n” Lungdam kohna pen i nuntakna ah thupha adimlet a i ngah theih nading athupi mahmah thusim khat hi.”\nTua bek thamloh in, lungdam kohna i cih pen khansakna(multiplication( ××××) nalamdang hong pian nading a hong kipia vangliatna khat hi,”\n” Bangci bang in?”\n“Ama sep bang a sem ding e.”\nA tawm atam et ding hi lo. Apiangthei leh piangtheilo ding cih athu pian zia zong et ding hilo. Phun kha peuhmah lo ding, patau loding. Beiding hita, tawmlua ci in zong lungkia selo ding, ahi bangbang, atawm atam enlo ding, hih theih loh dinglam zong enlo ding in, Messiah hih bangbang in hih ding hi teh. Topa tung ap ding in lungdam ko ding hiteh.Tua hi leh na neih bang bang hong ki behlap in hong zatcing ding a hong khang ding hi. Na lungsim sung mahmah ah hong kicing masa ding hi. Lungdam ko ko le cin gilkial in na om ngeikei dinga kicing zaw leh akidim zaw thupha ngah nasuak ding hi.”\n” Tua ahih leh nalamdang pian nading pen , kei tua dan in ka gamtat kul maw…”\n” Hih mah hi. Lungdam ko dih in, atawmatam cilo, na neih zah zah lungdam koko ding hi mai ei. Ahong kocin nading dongin hong khang hongtam ding ho.Hih a zia( a key )pen zat cihtak na zang dih ve.Tu mahmah in na moh na an te thupha piak kipan o.”\nThe mission: Tampipi ngah beh dingin, zong thapai non kei zaw inla, tuateh bang mah neilo ki cinglo cih ahi luailuai in nungta non kenla, tuni mahmah a kipan apiang na khempeuh leh na neih bangbang lungdam koh kisin in. A khan sak zia nalamdangbawl dan ki pan ta dih ve.\nMatthew 14:14_21; 1 Thess 5:18\nJonathan Cahn day 42\nPrevious: Kawl lak Gammial Nasepna ah A Kihelnuam Ta Ding Good News\nNext: USA, Michigan ah mawtaw in sakolleng phukha, naupang 3 sipah, 6 liamgawp\nLamka khuapi leh Zomite ~ Kham Lam Tuang


url: =Piancilna 23 | Siantongluan\nSarah kum za leh kum sawmnihlesagih nungta a,\nKanaan mite gamsung Kiriatharba (Hebron)-ah a si hi. Abraham dahin kap a, a vuina ding vaihawm hi.\nAbraham in a misi nusia-in Hit mite kiangah va pai a,\n"Kei pen note lakah khualmi hi-in peemta ka hi hi. Ka zi ka vui theihna dingin note lakah vuina ding mun leitang hong pia un," a ci hi.\nHit mite in Abraham dawngin,\n"Topa aw, kote thu hong ngai in. Nang pen kote lakah a vanglian ulian khat na hi hi. Kote han na deih pen munah na zi vui in. Kote kuamah in nang-a dingin a han itlo ding a, na zi vui ding hong khaktanlo ding hi," a ci uh hi.\nAbraham dingin tua gammi ahi Hit mite lamah a kun hi.\nAmah in amaute kiangah, "Hih gamah ka zi ka vui ding nong deih uh leh, ka thu hong ngai un. Zohar tapa Efron in\nama neih Makpelah leihawm kei tungah hong piak theihna dingin hong thum sak un. Tua pen ama lo nawlah om hi. Vuina ding munin ka neihna dingin a man ding cing takin piakna tawh note muhna-ah kei tungah amah hong pia sak un," a ci hi.\nTua laitakin Hit mite lakah Efron zong a om ahi hi. Khuapi kulhkongpi-ah a hong pai Hit mite khempeuh zakna-ah Hit mi Efron in Abraham dawng a,\n"Hilo hi, ka topa aw, hong ngai in. Nang tungah lo kong pia hi. Tua sunga leihawm zong nang tungah kong pia hi. Ka mipihte muhna-ah nang tungah kong pia hi. Na misi vui in," a ci hi.\nTua ciangin tua gam mite mai-ah Abraham a kun hi.\nTua gam mite zakna-ah amah in Efron kiangah, "Lungsim takpi tawh na cih ahih leh hong ngai in. Lo man ding kong pia ding hi. Tua lai-ah ka misi ka vui theihna dingin kei tung panin a man hong sang in," a ci hi.\nEfron in Abraham dawngin,\n"Ka topa aw, ka thu hong ngai in. Leitang bek khat in ngun shekel za li man hi. Nang leh kei kikalah bang thudang omnawn ahi hiam? Na misi vui in," a ci hi.\nEfron cih bangin Abraham thukim hi. Abraham in Efron-a dingin, Hit mite zakna-ah a min lawh zah, tua hun laitaka sumbukte lakah a kizang a gikzah tawh kizui-in ngun shekel za li a tehkhia hi.\nTua ahih ciangin Makpelah-a Efron lo, Mamre nisuahna lamah a om, a sunga om leihawm leh a lo, leh tua mun khempeuhah a om lo sunga singte pen\nkhuapi kulhkongpi-ah a kikhawm mite khempeuh mai, Hit mite omna-ah Abraham neih dingin kipia hi.\nHih bangin a kihih khit ciangin, Kanaan gam sunga om Mamre (Hebron) nisuahna lamah a om Makpelah lo sunga leihawm sungah Abraham in a zi Sarah a vui hi.\nLo leh a sunga om leihawmte si vuina ding munin a neih dingin Abraham tungah Hit mite in a pia uh hi.


url: =Kim Jong Nam luanghawmpen ngetna aomkeileh Malaysia ah kivui theiding ~ ZD :: ZOMI DAILY\nposted on 11 March 2017 at 6:48 pm Lomkholna: Malaysia, News, Sawltak, World\nMalaysia, Kuala Lumpur International Airport sungah February 13 ni in aki suamlum North Korea gammi Kim Jong Nam ii aluanghawm pen tudong Malaysia mahah aomlai ahihi. Aluanghawm pen meltheih tanau kinaipih “next-of-kin” khatin alakkhiat lohbuangin mimawkmawk in aluanghawm alakding kiphallo ahih manin tudongmah Malaysia Hospital Kuala Lumpur ah ki koihkoih laimawk hi.\nMalaysia Deputy Health Minister Datuk in Kim Jong Nam ii aluanghawm alading meltheih tanau aomkeileh Malaysia gamsung ah akivui kulkhading hi ci’n tuni genkhia cih NST pan kiza hi.\nDeputy Health Minister pa genbehna ah misi luanghawmpen ni tuazahbek misi koihna Morgue sungah kemtheiding cihbangbel thukhun omlo hi. Ahi zongin misi khatpeuh aom ciangin kuami kuasa cih Identification akitheihcian khitnakleh vuikhiatding pen a ngeina “Usual Procedure” ahihi ci’n genbeh hi.\nTulaitak pen Kuala Lumpur Hospital’s Forensic Department ah kikemlai a, bangcihding cih khentatna Decision bel kibawlnailo cihi.\nVai thupi mahmahkhat himawk ahih manin tulehtu in bangci kisepding cihpen honggenkhia theinaikei ning, ahi zongin hun hongpia un, ahun tungleh hongki tangko khiading hi ci’n Reporters te dotna tungtangah genkikna nei hi.\nHihbangin agenkhiatna ah Inspector-General of Police Tan Sri Khalid Abu Bakar in misi amin apuam ki theiciankhin ahih manin, Malaysia Health Ministry te tungah ki ap khading hi ci’n Statement ah pulak ahih manin, tua Statement tawh kizui in genkhiatna leh dawnkikna anei ahihi.\nKLIA2 sungah akisuamlum Kim Jong Nam pen zilehta anei hi a, ahi zongin azi ata tezong apa uh mahbangin aki suamlupding uh patau mahmah kicimawk hi. Abeisa in azi pen Macau ah omding in kigen a, atapa pen UK gamsungah sangkah in kigen hi.\nNungdiak in atapa apa ii luanghawm alading in Malaysia paiding cih Media tuamtuam in genkhia uh a, ahi zongin paitaktaklo hi. Paingamlo peuh kicikik mawk hi. ZD Sawltak #zomidaily\nPrevious: ZAM Thupuak :: 12 March 2017\nNext: Numei khat Motorcycle in nawkpai in athawhma mawtaw in taihbehsuk in si ~ ZD


url: =Kolose 1 | Siantongluan\nPasian deihna tawh Jesuh Khrih sawltak dingin a hong kiseh keimah Paul leh i sanggam Timoti in,\nKolose khua-ah a om Pasian mi ahi, Khrih sungah kiptakin a om sanggamte tungah lai ka hong khak uh hi. I Pa Pasian in note tungah dikna leh nopsakna thupha hong tungsak ta hen.\nNote in Khrih Jesuh na muanna uh leh Pasian mite khempeuh na itna thu uh za ka hih manun note-a ding thu ka hong ngetsak uh ciangin i Topa Jesuh Khrih Pa Pasian tungah lungdamna ka ko tawntung uh hi.\nThudang na zakma un, lungdamna thuman taktak na zak uh ciangin lametna na nei uh hi. Note-a dingin vantungah a hong kikoihsak tua lametna hangin note in muanna leh itna a nei na hi uh hi.\nNote in Pasian hong hehpihna thu za-in, ahi bangbangin na theih hun uha kipanin thupha na ngah uh bangin leitung midang khempeuh tungah zong lungdamna thu in thupha tunin, leitung khempeuhah a kizel ahi hi.\nHih thu pen, Khrih nasepna sungah kote tangin citakin na a sem, kote naseppih Epafras tung panin na zak uh ahi hi.\nAmah in, Kha Siangtho piak itna na neihna uh zong, kote kiangah a hong gen hi.\nTua bangin note thu ka zak uh huna kipanin Pasian kiangah thu ka hong ngetsak uh a, kha thu tawh kisai pilna leh theihtelnate nei-in, Pasian deihna na theihtheihna dingun ka hong ngetsak uh hi.\nTua bang hi leh Topa deihna bangin nungta-in, amah a lungkimsak ding thute bek na sem tawntung ding uh a, na gamtatnate uh a hoih bekbek hong hi-in, Pasian thu na theihna uh hong khang semsem ding hi.\nNote in lungduai maitaii takin thuakzo-in, khuavak gamsungah a om Pasian mite tawh nopsakna a ngahkhawm thei dingin a hong bawl i Pa tungah lungdamna na koh theihna dingun a minthang ama vangliatna in note tungah thahatna hong guan ta hen.\nAmah in khuamial vangliatna panin eite hong honkhia-in, a lungmuanhuaina mun, a it a Tapa ukna sungah hong koih a,\ntua a Tapa in eite hong khahkhia a, i mawhna hong kimaisak khinta hi.\nKhrih pen a kimu theilo Pasian lim hi a, a kipiangsak khempeuh lakah tapa upa pen ahi hi.\nVantung leh leitungah a om na khempeuh, kha thu tawh kisai vangliatna, tote, mi ukte, aana neihnate-a kipan a kimuthei hita leh a kimu theilo hita leh na khempeuh, Pasian in amah zangin a piangsak hi. Leitunga kipanin huihlakah a om khempeuh dongin, Pasian in Khrih-a dingin amahmah zangin a piangsak hi.\nNa khempeuh khat beek a om ma-in amah om khinta a, amah tawh a kipawl manin na khempeuh ama mun sansanah hoihtakin a omthei hi.\nNa khempeuhah amah a lianpen ahih theihna dingin, amah pen pawlpi ahi ama pumpi lutang hi a, pawlpi nuntakna a kipatna hi a, sihna panin a kithosak kik Tapa cil ahi hi.\nTua Tapa in Pasian pianzia a kimin a neihna ding, Pasian mahmah in a sehsa ahi hi.\nPasian in a Tapa zangin na khempeuh ama kiangah a kaihkik ding a sehsa ahi hi. Tua ahih manin singlamteh tungah a Tapa a sihna hangin amah tawh kilemkik theihna ding hong omsak ahih manin, leitung, vantunga om khempeuh ama kiangah a hong tunkik ahi hi.\nA beisa hunah note lungsim gitlohna leh gamtatsiatna hangin Pasian tawh kigamla-in Pasian gal na hi uh hi.\nAhi zongin, a Tapa a pumpi mahmahin a hong sihna hangin note, a cidam, a siangtho, paubaanna om hetloin ama kiangah hong laktheihna dingin Pasian in note ama lawmin a hong bawl khinta ahi hi.\nAhi zongin note in lungdamna thu na zak cil lai-un na neih uh lametna panin ling hetloin, bulkip nei-in citakin na om paisuak ding uh ahi hi. Tua lungdamna thu mah keimah Paul in hilhin ka sepbel hi a, leitung mun khempeuhah a kihilh lungdamna thu mah ahi hi.\nTu-in ka pumpi-in ka thuakna tawh Khrih in ama pumpi ahi pawlpi-a dingin a thuakding a kisam laiteng a kitangcingsak suak ka hih manin note-a dingin ka thuakna thu-ah ka lung a dam hi.\nPasian thu a kicing takin note phattuamna dingin a hilh dingin pawlpi nasem dingin Pasian in kei a hong bawl hi.\nTua thuhilh ding pen a beisa hunah a ki-imcip thu hi a, ahi zongin tu-in Pasian mite tungah a kipholak ta ahi hi.\nPasian in mi khempeuh-a dingin a koihcing hih a thupi a deihhuai a thusim pen ama mite tungah pholak ding a sawm ahi hi. Tua thusim in: Khrih tawh a kipawlte in Pasian tawh minthanna ngahkhawm ding hi, cihna ahi hi.\nTua ahih manin a milip tungah Khrih thu ka hilh uh a, Khrih tawh a kipawlna uh hangin a milipin a khangcingin Pasian omna-ah ka tunpih theihna dingun a milip tungah hilhin ka genkhol uh hi.\nHihbang a tangtun theihna dingin Khrih in kei tungah a hong piak ka thahatna khempeuh zangin, nakpi takin na semin ka hanciam hi.


url: =Malaysia, Shah Alam ah numei kum 19 aphakhin khat mangcip :: ZOMI DAILY\nposted on 25 May 2017 at 9:35 pm Lomkholna: Malaysia, News, Sawltak, World\nMalaysia, Shah Alam sungah numei kum 19 apha khinkhat Tuesday ni akipan mangcip cih theStar pan kiza hi. Tua numeinu pen Shah Alam Seksyen 17 sung aom sanginn khatpan in asanggamnu sangdawnding in apai hi a, ciahkik nawnlo in amangcipsuak ahihi.\nTua amancipnu minpen Aainaa Sakinah Mohd Noor Azmi kici a, Tuesday ni sunlam 12:30pm hunpawl in anau numeikhat sangdawnding in apai aciahnawnlo cihi.\nApa ii agenna ah nitaklam 1:30pm hunpawl ciangin atanu pen innlam aciahlohlam kaphawkpan cihi. Sanginn panin adawnsawm anau numei pen inn tungkikkhin a, tuaciang in apa in inn aciahlohlam phawkpan hi.\nApa zong lunghimawh mahmah a, atate adot hangin amukha omlo. Atanu lawmte adot hangin atheikha omlo uhhi.\nTuaciangin tuanitak mahin apa in Police Station ah Report bawlsuakpah hi.\nAhi zongin apa ii a upmawhna ah hihnu pen innpan ataisim hikhading cih ummawh cihi. Banghanghiam cihleh tukha kipatcil lamin pasal khattawh kikhawl theizel ahih manin azi tawh awilo uh a, taibawlpian uh cihi.\nShah Alam OCPD Asst Comm Shafien Mamat ii genna ah hih numei mangcip vaipen Police Station ah hongki Report mah ci a, palik te’n azonsan laitak cih kiza hi. ZD Sawltak #zomidaily\nPrevious: Malaysia gamsung ah SEA Games atunma in Security Drill 5 vei kibawlding\nNext: Pasian’ theihpih mihing nuntakna ~ T. Sawm Lian


url: =Jack Ma thugen khangnote ading :: ZOMI DAILY\nposted on 29 May 2019 at 10:01 pm Lomkholna: Article, Education\nBillionaire Jack Ma in kum (15) sung ama nasepna tungtawnin amuh/tuah khak thu hopsotna hunpha khat Korea khangnote tawh May, 2015 sungin KBS te makaihna tawh nei khawm thei ngeingai uh hi. Tua hun sungin “ kum (20-60) kikal bang sem leng hoih ding a, bang ci om leng hoih ding hiam ” cih khangno khat dotna pen Jack Ma in anuai abangin na dawng hi.\nKum 20 na cin ma:\nLai hanciam in. Sang lai bek ahi lo mun khempeuh panin theihna na ngah zawh zahzah zong in! (Formal Education, non-formal eduction, and informal education)\nKum 30 na cin ma:\nCompany (ahkl) zum khat peuhpeuh ah nasep na kipat ding le company (ahkl) zum aneu theithei, nasepna phung aneu theithei-ah sem in. Company (ahkl) zum aliat luat leh amau sep ngei teng/ sepzia lui teng mah tawh kalsuan ding na hih manin nang ngaihsutna kizang kha ngei lo ding a, nang ngaihsutna peuhmah tawh sem kha ngei lo ding hi teh. Company neu khawng hi leh bel ngaihsutna tawh sepkhiatna hunpha ngah zawsop kha thei ding hi.\nHaksatna pen bang ci bangin kantan zoding cih hamphatna na ngah ding hi. Na sepnop pen mah sem khading na hih manin nasep nuam na sa pah ding hi. Khasum sangin tuahkhak pilna (experience) bulphuh zaw in.\nSia hoih (mentor) zong in. kum 30 ka phakma-in bang zumah sem kha ding, bang company gol pipi-ah sem khading cih na ngaihsut sangin kua khutnuai-ah, kua sia hoih nuai-ah sem kha cih thupi zaw ding hi. Sia hoih tawh na kimuh leh sin khak/tuahkhak pilna (learning& experience) tampi ngah ding. Na pilna khang mahmah pah ding cihna hi. (Seek knowledge)\nHih hun sungbel mikhut nuai-ah na sem laiding maw (ahkl) aituam nasepna/ sumbawlna tawh nasep kipan thakding cih ngaihsut hun hi ta hi. Kum 40 na cin khit leh bel aituam nasep kipatding hamsa ta ding hi. (Ownership, self)\nI hihtheihna, hihtheih zahzah, hihzawh bangbang ahi thei tantan guan/zon beh sawm ding. Nasep laihding ngaihsun nawn ken! Lawhcinna sangin lawhsapna lamah kimanawh zaw khading hi. (Uplift Capacity)\nKhangnote pantah in (Nurture, empower). Amau pen khanghamte sangin thuakzawh hatna nei zaw uh hi. Tang zang mahmah zaw uh hi. Haksatna phul ngam zaw uh hi. A lawhcin theih nadingun lam man lak ta peuh in. (Nurture generations)\nKum 60 na phak khit:\nNang ading bek sem ta in. Ni sa awi kawm in tawlnga hithiat lel in la, na sepzawh mahmah lai-in na hanciamna khempeuh meetbawl na-in tawlngak hun la in. (Relax)\nJack Ma tangthu tom:\nJack Ma pen September 10, 1964 ni-in Sen gam, Shanghai gamke khuano khatah suak hi. Kum 12 aphak in Radio a ngaihna tungtawn in mikang pau siam nuam mahmah hi. Tua ahih manin zingsang sim guahzu meikai in khuahun sia mahmah taleh zong mikang pau siam nuam lua ahih manin zingsang sim nai 5 sat ma ta-in Tourists (khualzin mi) te tunna Hotel mai-ah na tungkhin den hi.\nMikangte (khualzin mi) painopna khempeuh, adiakin a minthang munkhat ahi West Lake bualah sum bang mah la lo-in paipih kawikawi hi. A paipih thaman pen a paipihte’n mangpau hilh hi. A diakdiakin a paipihte pen European le American te tam phadeuh hi. Tua danin atha lawh khitteh sang paipan a, kum 9 sung tawntung mikang pau a sin ahi hi.\nSanglai lamah zong pil vengvang khol lo hi. Tansang (University) zom nuam ahih manin sanglut theih nading laivuanna kinei a, aphi leh Maths (ganaan) marks 120 lakah mark 1 bek ngah hi. Lamet om nawn lo ahih manin meileng tualah laibu puak kawikawi nasep pen apa’n zon sakin tua tengah sem hi. Nasep ding a dang zong, zong kawikawi mah ta leh kideih lo hi. Hotel ah sabuaithu nasep asiauh leh atun sang lo ahih manin kideih lo hi. Palik zumah nasep siau kik leuleu a, atha neusa lua ahih manun na nolh kik uh hi.\nTansang (University) sanglut theihna laivuan va phi leuleu a, ganaan mark 19 bek ngah leuleu hi. A zopnop Tansang zong zom thei tuan lo hi. Company (11) ah nasep asiauh hang nasep angahna munkhat bek zong om lo hi. Sengam ah amasapen akihong ahi KFC (American aksa kankeu) sai-ah mihing 24 in asiauh lakah amah sim loh mi 23 in nasep ngah hi. Ama’n a gen theih zel kammal khat in “mi gen bangbang um pah kei in la, khuak tawh ngaihsut khitteh um pan hi” cih ahi hi.\nA thum veina taktak ciang bel tansang pilna (University) sang zom thei ta hi. Tan sang pil sinna a manciangin a kahna sang mahah mang lai sang sia sem hi. Nidang in Mang lai a-uk mahmah, mikangpau a siam nuam mahmah hi a, tua mikang pau a siamna hangin sangsia nasep a ngah ahi hi. Sangnaupang te’n zong laihilh siam sa uh a, sang naupang (mailam ciang naseppih ding) hau mahmah hi.\n1994 kum pawlin (apian kum 29) Internet a kici amukhapa pen kum 15 sungin Internet vanzuak/lei nasepna ahi Alibaba Group tawh sum zon nasepna lian pi nei ahih manin tu-in billionaire pi dongah lawhcing toto mawk hi. US$ 60000 tawh akipat pen 2014 kum in US$ 230 billion nei hi. US$ 60000 zong ama neih hilo a, a mah a them khat, azi sum le lawmlegual te sum pawl khat tawh akipan ahi hi. Compiled by: Khup Sian Pau (Chief Editor, Siamsin Magazine Vol V) Note: A kicing zaw in nasim nopleh “Jack Ma” by “Kanyin Publications” ah nasim thei ding hi. Ref: Bamaw Theinphay, Jack Ma and Alibaba\nPrevious: Mei’ hallup sang, tui’ taih a si tam zaw\nNext: Na gualzawhna bangtawh teh na hiam?


url: =Global Buanli Family: Tulaai Leitung Thuthang Tuamtuam Updates April 2, 2014\nTulaai Leitung Thuthang Tuamtuam Updates April 2, 2014\nZomi leh Census\n2014 Zomi Census tawh kisai in asawtlo in kizoding a tuciangciang ah 914-Zomi acih 90% bang kimutheita ahihman in Gualzawhna kingahding ahihi. Tua ahihman in a nuai a thute Zomi ten pilvaangtak ngaihsun a theihding ahihi.\n· Tutung Census ah Zomi ongcihpih lote peen cihmawh lawhmawh natuakzong ongdonlo ding amagilpi bek akhualte ahihman in gamlapi ah peeltawntung in.\n· Zomi adeihlo atamzawpeen Kumpi naseemlui MA_SA_LA ngapik khamlah teng hi a Ngapik vive tawh kivaak ahihman in alungsim uh Uih mahmah namsia mahmah uh ahihman in peel in asihkhit dong uh amuat a-uih ding te a hi uhhi.\n· Tutung Zomi ongcihpih loteng peen Igaal isa ahihpah lohhang Minamkhat sisan hikei hang ongcih uh ahihman in Biakna pawlpi, Kipawlna te ah pilvaang in amau makaihna pawlpi kipawlna te ah kihelkei zaw in. Thein Sein tung ongkhia lel ding uhhi.\n· Bangzah ta in Pil in asiam zong in Tutung Zomi ongcihpih lo kheempeuh Hausa ding, makaaiding, Gamthu ah makaaiding ahizong in Mee tangkhatzong piakding hinawnlo hi.\n· Zomi ongcihpih lo te vanzuakna , Sang Inn cihte lah zong Zomi te paivetding kahvetding hilo hi lauhuai mahmah uh cih mangngilh ngeikei in.\n· Tutung Zomi ongcih pih lo limlim Sia tawh Sia lotawh avek in athugen limlim umkha peuhmah nawn kei in 99% azuau vive hicih kimukhin ta hi.\n· Ahizong in Topa Jesu in gaalte nangawn itding ongdeih ahihman in It zawhding peen thupi a, akisap leh zong huh a Munthuuk piakkhol lohding hilel hi.\n· Yagon khuapi huam Tamilay khuano a ateeng Karen minam inn 100 vaal February 2014 khapawl in kawl gaalkaap ten kokhuang hi ciin hawlkhia mang ahihman Phungzi beel a om April 2, 2014 ni in DKBA gaalkaap ten Karen gam ah munpiading in Mawtaw tawh puakhia uha, Karen gam leh Mon gamgi ah Karen state kumpi ten nakhaaktan cip ahihman in asawtlo in Thau gingkikding in kilam en a kilinglawng mahmah hi.\n· UN Kawlgam palaaipi Mr Vijay Nambiar Kawlgam kilemna mabantawh kisai kikum ding in Kachin hiamtawi KIO te phualpi ahi Laiza khuapi April 2, 2014 ni in tungkik a KIO makaaipi te tawh thukikupna neiding hi ci in Kawlgam UN zumte in taangkokhia uhhi.\n· Chile gam Inquique khuapi I nitumna lam tai 60 kiim teng ah 8.2 atha haat zin April 1,2014 ni in nasiatak in ling ahihman in Inn le lo tampi sia in mi 5 si uhhi. Tuaban ah Pacific tuipi dungtoteng ah Tsunami huzong gingsak uhhi. Hih zinlinna huhau in Numei thongkhat ah thongkia ten hunhoih nalabilbel in numei thongkia 300 taaikhia uhhi.\n· American kumpite sapnatawh kum 50 huamsung ah akhatveina kawlgam gaalkaap maangpi nihna Bu SWei Lwin Leitung daihnatawh kisai thukikupna kahding in April 1,2014 ni in USA gam ongtung giap hi.\n· Thailand gam Bankok Khuapi sung a om siik zuakna innpi sungkhat ah April 2, 2014 ni in Leitung Gaalpi nihna laai a Bomb puaknaailo hiding a upmawh Bomb khat puakkham a, mi 7n sipah in 19 aliam kimu a amangthang pawlkhat omlai uhhi.\n· South Korea gam leh North Korea gamte ninih sung Thautang akilot ngekngek khit uhciang gamnih kikaal gamgi Baengnyeong tuikulh tung ah South Korea ten Drone kici ahawlpalo vanleengneu akiakhat mukhia uhhi. Thunei te in naakpitak asitphatphat uhleh April 2, 2014 ni in North Korea te a ahihlam theikhia uhhi.\nCiphot leuleu ni ei Nasep kuanhun zee lei\nPosted by Thang Khawm Pauzomi at 1:04 AM


url: =Laithiangtho Dokna (Matthew 19-20) ~ Thu Tatuam (Siyin News)\nLaithiangtho Dokna (Matthew 19-20)\nFriday, December 05, 2014 Laithiangtho Dokna No comments\n1 Phariseete pawlkhat in, banghang thudongh ziam?\na. Aita nuam\nb. He tu umh ngawl\nc. Pathian ahina tel nuam\n2. Banghang in zi khul thei natu thu om ziam?\na. Zi tam a dei hang\nb. Mihingte hilhak\nc. Mihingte phat natu\n3. TO JESU akuate tung ah akhut nga zawk pai ziam?\na. Numei paktatnu\n4. Nuntakna sung tum nuam leang bang tang tu ziam?\n5. Nuntakna sung atum nuam pa in, abang zui ziam?\nc. Kumpi thukun\n6. Sumhaute koisung athet tu haksa ziam?\na. Itna sung\n7. Sapit huanneipa naseamte nitha bangbangh pia ziam?\na. A kibang\nb. A thaman zui\nc. A thiamna zui\n8 .Kuana "Akhakbel sia masa in, amasate khak tu" ci zia?\n9. Akua ii zi le tate nii in, za nei na ngen ziam?\n10. Matthew 20na sung mitaw bangza pha ziam?\n11. Mittaw te a au ciang akuate in tei ziam?\n12. Mittaw nii adam zawk bang hi ziam?\nb. Phariseete kung pai\nc. A nung zui\nJesu in Nupa Kikhulna huvau Thuhil\n1Jesu in hi teng a ci zawkciang, Galilee ngam nusia in Jordan ngun ngalkhat Judea ngam ah pai hi. 2Mihonpi in zui a, tua munah amate dam sak hi.\n3Phariseete pawlkhat in, ama aitaa nuam ahikom hi bangin dongh uh hi. “Pasal khat in a zi sia bang thu po taw ahizong a khul nuam le khul thei hi ci thu, ih thukham in a oai ziam?” ci uh hi.\n4“A kipatciil in Bitphuapa in mihing sia pa khat le numei khat vawt hi, ci in a ki at Laithiangtho sia sim ngei ngawl nu ziam? * 5Taciangin hi thu hangin, ‘Pasal in a pa le a nu nusia tu a, a zi taw kingawm in, amate ngeal sia khat suak tu hi,’ Pathian in ci hi. * 6“Tua ahikom amate sia nii hi nawn ngawlin khat suak hi. Tua ahikom Pathian ii ngawmsate mihing in khen thei ngawl tu hi,” ci hi.\n7Phariseete in, “Tua ahile banghang Moses in, Pasal in a zi a khul le kikhulna lai pia tahen, ci in thukham vawt ziam?” ci in dongh uh hi. *\n8Jesu in, “Moses in zi khul thei natu thu hong pia hi, banghangziam cile noma sia hil hak mama nu hi. Ahihang bitphua ciil hunin tabang thu om ngawl hi. 9A tatak in kong ci ciang, pasal khat in a zi sia, vaang kitan ngawlna sim ngawl, thudang taw a khul a, numei dang a tenpui le ama in palngul mawna vawt ahi hi,” ci hi. *\n10A nungzuite in ama tungah, “Pasal le zi kilaklaw ah ngamtat natu sia tu a bang ahi thongle kiteang ba leang pha zaw hi,” ci uh hi.\n11Jesu in, “Hi kihilna sia mihing theampo atu kici ngawl a, Pathian ii piakte atu bek hi: 12Banghangziam cile pate ii zi a nei thei ngawl natu thu tam mama om hi; pawlkhat sia a nei thei ngawl tu in piang hi; pawlkhat sia ngual in tabang tu ma in vawt hi; taciang pawlkhat in Vantungngam thu hangin nei ngawl hi. Hi kihilna a saang theite in, tabangin ngamta tahen,” ci hi.\n13Mihing pawlkhat in patangte tungah khut nga a, thungetsak tu in Jesu kungah paipui uh hi; ahihang nungzuite in tua mihingte tei hi. 14Jesu in, “Patangte ka kungah hong pai tahen, khaam heak vun, banghangziam cile Vantungngam sia tabangte atu ahi hi,” ci hi.\n15Amate tungah a khut nga a tua zawkciang in pai hi.\n(Mark 10:17-31; Luke 18:18 -30)\n16Khatvei lai in Jesu kungah pasal khat hong pai hi. “Sya awng, nuntak tawntungna nga natu in, bang nasep pha ka seam tu ziam?” ci in Jesu dongh hi.\n17“A banghangin na phate huvau kei tungah hong dongh ni ziam? A pha khat bekma om hi. Nuntakna sungah na tum nuam le thupiakte tang in,” Jesu in ci hi.\n18“A bang thupiakte ziam?” ama in ci in dongh hi. Jesu in “Mihing that heak in, palngul mawna vawt heak in, ngu heak in, leeilot thu taw ngual suankhial heak in; * 19na pa le na nu zakta in, nangma le nangma na ki it bangin na innpaamte zongh it in,” ci in zo kik hi. *\n20“Hi thupiakte theampo ka zui siat sa hi,” khangnopa in ci hi. “A dang bang ka sep tu kul lai ziam?” ci hi.\n21Jesu in ama munah, “Na cialcing nuam le, va pai tan a, na neisa theampo zuak in, sum na nga teng a zawngte pia tan, tua hile vantung ah na hau tu hi; tua zawkciang ka nung hong zui tan,” ci hi.\n22Khangnopa in hi thuteng a zaak ciangin khuangai in paisan hi, banghangziam cile ama hau mama hi.\n23Jesu in a nungzuite munah “A tatakin ka ciciang sumhaute Vantungngam sung a thet tu sia haksa mama tu hi. 24Kong ci kik hi: kalauh khat phin bilvang sungah a thawl tu sangin sumhaute Pathian Ngam sungah a tum tu sia haksa zaw lai hi,” ci hi.\n25Nungzuite in hi thu a zaak uh ciangin, amate lungmang mama uh hi. “Tabang hi thong le akua peuma ngupna nga thei tu ziam?” ci uh hi.\n26Jesu in amate tangtan in en a, “Mihing atu in suak thei ngawl ahihang Pathian atu na khat papo suak thei hi,” ci hi.\n27Taciang Peter in, “En in, na theampo nusia in nang hong zui khu hi, bang ka nga tu uh ziam?” ci hi.\n28Jesu in, “A maan takin kong ci hi. Mihing Tapa sia hong pai tu Khang Thak hun sungah minthanna kumpi tokhum tungah hong to ciangin, no kei hong zui sawm le niite zongh kumpi tokhum tungah to in Israel minam sawm le niite na uk tu uh hi. * 29Taciang a kuama po kei hu in, a inn, a suapuipate, a suapuinute, a pa, a nu, a tate, a leitang khat papo a nusiate in, a see za khat sangin tamzaw in saang tu a, tawntung nuntakna kipia tu hi. 30Ahihang in tu laitak a masate hong nungkhak tu a, tu laitak a nungkhakte hong masa tu hi,” ci hi. *\nSapit huan sungah Naseamte thu\n1“Vantungngam sia hi bang hi. Khatvei lai in pasal khat in a sapit huan sungah diang tu in, mihing pawlkhat cial tu in, zingtuungin kuan hi. 2A kipia ngeiza ngun dangka pheak khat tek piak tu in, thukim in a cial te sia sapit huan sungah kuan sak hi. 3Zingsang nai kua sa in sumzuakna a pai ciang, mihing pawlkhat nasep nei ngawl in om mu hi. 4Tua ahikom amate munah, ‘No zongh sapit huan sungah diang tavun, a kilawm bangin, nitha hong pia tu khi hi,’ ci hi. 5Tua ahikom amate kuan uh hi. Taciang sun nai sawm le nai nii sa ciang le nitak nai thum sa ciangin tabang ma in mihing cial hi. 6Nai nga saat dektak ciangin, sumzuakna munah a pai le, midang pawlkhat a ding thathong mu leleau hi. ‘Banghangin naseam ngawlin ni khat bup hi sungah na hun bo sak thathong nu ziam?’ ci in dongh hi. 7‘Kuama in hong cial ngawl hi,’ ci uh hi. ‘Tua ahile no zongh sapit huan sungah diang tavun,’ ci in sawl hi.\n8“Nitak ciangin huan neipa in a tha lampuipa munah, ‘Naseamte va sam tavun a, a nitha uh pia tan, a khakbel a kicialte pan panin pia tan a, a kicial masate pia khak tan’ ci in sawl hi. * 9Nai nga ciangin nasep kipante sia, ngun dangka tang khat tek pia hi. 10Tua ahikom a kicial phitbelte in, thaman saang tu hong pai uhciang dangka tam zaw nga tu in ki um uh hi; ahizong amate zongh ngun dangka tang khat tek ma kipia hi. 11Amate in a sum saan uh ciang, thacialpa phunsan hi. 12‘A khakbel a kicialte in, nai khat bek seam hi, ko sia ni tangtum in sun nisa sungah diang khu hi, ahitazong ko nong piak za ma amate pia ni hi!’ ci hi.\n13“Tasia ciang, ‘Lawmte awng, hong ngai tavun, hong theam ngawl khi hi. Ngaisun leu te ni khat bup thaman tu ngun dangka tang khat taw lungkim a kong cialte na hi uh hi. 14Tu in na ni thaman uh la in cia tavun. A khakbel a kicial hi sia pa zongh, no kong piak za ma pia nuam khi hi. 15Keima sum tungtaang ah ka uuk bang po in, zeak thei natu thunei hi kana ngawl khi ziam? Itciil ngawlin, ka piakte banghangin eang nu ziam?’ ci in zo hi.”\n16Jesu in a thukhupna ah, “Tua ahiciang a khakte masa tu a, a masate khak tu hi,” aci hi. *\nJesu in a Thi natu a Thumveina a Sonna\n17Jesu in Jerusalem khua sang zuanin, a pai ciang, lampai kawmin a nungzuite munah thu son tuam hi. 18“Ngai vun, Jerusalem khua ah ih paito tu a, tua munah Mihing Tapa sia, thiampi liante le Thukhamhil syate tungah ki aap tu hi. Amate in, ama tungah thalup natu in thukhen tu uh hi. 19Tua zawkciang Gentilete tungah aap tu a, tuate in selno zazan in, vel tu a, thatlum tu hi; ahihang ni thum zawk ciangin, ama sia nuntakna sungah tho kik tu hi,” ci hi.\nNu khat ii Hu ngetna\n(Mark 10:35 -45)\n20Taciang Zebedee zi sia a tate nii taw Jesu kungah pai a, a mai ah kun in huna khat ngen hi.\n21“Bang nuam ni ziam?” ci in Jesu in dongh hi.\n“Kumpi na sua ciangin, hi ka tate nii sia khat na ziat sangah khat na vei sangah, na to sak natu in, kamciam hong pia tan,” ci in nupi nu in zo kik hi.\n22Tapate nii munah Jesu in, “Na nget uh sia bang ziam ci in tel ngawl nu hi. Hi thuakna hai ka dawn tu sia dawn zo na tu nu ziam,” ci hi. “Dawn zo tu khu hi,” ci uh hi.\n23“Ka hai sia dawn takpi tu nu hi, ahihang ka ziatsang le ka veisang a to tute sia kei teal thei hi ngawl hi. Hi munte sia ka Pa ii see sa mite atu ahi hi,” ci hi.\n24Nungzui dang sawm teng in hi thu a zaak ciangin, tua unaute nii tungah amate thin uuk hi. 25Tua ahikom Jesu in amate khawmtua a, “Leitung mihing uliante in a khutnuai a omte tungah uk theina thu nei a, lampuite in thu neina theampo nei hi, ci in na he uh hi. * 26Ahizong hi thu sia no zui tu ngeina hi ngawl tu hi. Note sungah khat in a lianbel a suak nuam le ama sia no naseam hi tu hi. * 27Note sungah lampui a suak nuamte na sila hi tu hi— 28Mihing Tapa in ngual na sawl tu in hong pai ngawl a, naseam tu le a nuntakna pia in, mihing tam mamate tan tu in hong pai hi,” ci hi.\nJesu in Mittaw Nii Dam sak\n(Mark 10:46; Luke 18:35-43)\n29Jesu le a nungzuite in Jericho khua a nusiat ciangin, mihon tam mama in zui uh hi. 30Lampi hui ah a to mittaw nii in Jesu hong pai hi ci in a zaak ciangin, “David Tapa awng, ko hong hesuak tan, Topa awng,” ci in au uh hi.\n31Mipite in amate tei in, a ngamlum ngawl natu in a sawl uh hang, amate a nging seseam in au a, “David Tapa awng, ko hong hesuak tan Topa,” ci uh hi.\n32Jesu in amate nii sam a, “Bang hong vawt sak leng na uuk uh ziam,” ci in dongh hi.\n33“Topa, khua nong mu sak tu uuk ung,” ci uh hi.\n34Jesu in amate sia khuangai huai sa in, a mitte tham sak a; thakhat in, amate khua mu thei a, amate in ama zui uh hi.


url: =KLIA vanlengtual ah akizang meileng sia ahih manin, Passenger te khetawh pai :: ZOMI DAILY\nposted on 5 September 2017 at 11:31 am Lomkholna: Malaysia, News, Sawltak, World\nMalaysia, Kuala Lumpur International Airport (KLIA) vanlengtual ah kikawmna in akizang meileng sia ahih manin, khualzinding Passengers mi 20 te akhe uhtawh Terminal Building lamzuan in pai ngelhngelh uh cih NST te’n genkhia hi.\nZanni Monday nitaklam 5:30pm hunpawl in Terminal Building zuatna in akizang KLIA Aerotrain akisia ahihi. Hih meileng pen akizatzawh kumsawt simsimta ahih manin, kisiatheizel a, hihvai tawh kisai in thunei Malaysia Airports Holdings Berhad (MAHB) tezong kimawhsak mahmah hi.\nZanni meileng akisiat ciangin Passengers honkhat khetawh apailaitak Video kiziahkha in, tua Video pen Social Media tungah ki thehzakpah zihziah hi.\nMAHB managing director Datuk Badlisham Ghazali inzong hihvai tawh kisai in genkhiatna nei a, KLIA Aerotrain tepen aki zatzawh kum 20 bang acingding hita ahih manin, puahphat hunmahmahta hi ci’n genkhia hi.\nTerminal Building tawh kikawmnading in akizang meileng pen 2 hi a, tuatepen tukumbei ciangin Major Overhaul kibawlding cihzong genkhia hi.\nTulaitak pen Maintenance kibawlden, kipuahphaden in akizangzang ahihi. Ama genkhiatna ah tutung meileng akisiat ciangin Minute khatsung in Engineer te aphual ah tungpheipah uh cihi.\nVideo: Passengers walk along train tracks as KLIA aerotrain breaks down again\nAhi zongin Passengers te vanlengtawh khualzinding himawk ahih manin, ngakzolo uh a, khetawh paingeingai uhhi.\nPassengers pawlkhat te genna ah hihbangin asiatleh thutangkona Announcement akibawlding hi a, ahi zongin bangmah Announcement omlo ahih manin, ngakzolo in khetawh akipai cihi.\nRelated: Malaysia Airlines te vanlengkhat apei kitam ahih manin KLIA Runway ki khakcipphot\nHih meileng pen siathei pahpah a, hihpen khathum sungin nihvei asiatna hita hi. Siatnawh simpian in, kimawhsakna tamveipianta ahih manin, makai te’n meileng tungah Engineers te Duty in tuangsakden tading cih kiza hi. Sawltak #zomidaily\nPrevious: Malaysia, Kota Damansara Cafe’ khatah datsithawl meikuangsa in kilot, mikhat liam\nNext: Malaysia, Sabah ah pasal khat hangin inn 60 val meikang ahih manin kiman\nZYA Weekly News :: 15 August 2014


url: =Lungsim hoih mihau ~ Lian Tuang :: ZOMI DAILY\nposted on 11 June 2019 at 7:01 pm Lomkholna: Liantuang, News, Zomi\nYangon tun ma tai 76 pawl ah zingsang khuavak tungin bus khat kibung hi. Tu kum March kha ni 5 hi a, mi 41 lahak 14 si hi. Hih tungtangah gen ding tampi om a tua sung panin lungsim hoih mihau khat pa gamtatzia zong I gen nuam hi.\nMawtaw kibutna phualah palikte, meiphelhte, a kim a pam pan mi tampi ong kipai ziahziah hi. Mawtaw tunga tuang teng a si tawh a liam tawh ka vekpi un zato khat ong kipuak hi.\nZato ka tun uh ciangun lupna kicing loin tutna tung khawngah zong kilum ngeingai hi. A kisan leklek tawh, a kap a tau tawh, mi a kizongzong tawh kiso ziazua hi. Siavuan siamahte in a ban takin bawl ziahziah uhi. Zato sual tungteng si bekbek tawh kidim hi. A liam a gim mahmahte Ambulance tawh Yangon ah pai sak pah uhi.\nPalikte siavuan siamahte, mawtaw nasemte a kipan mi khempeuh buai mahmah in an nek ding kua man phawk lo uhi. Sun lam ciangin ko a lim liamlo zawdeuh mi 4 khawngin ka gil uh kiallua ahih manin zato gei ansai khat ah an ka ne uhi.\nA den deuh ciangin mawtaw hoih mahmah khat tawh anphel tampi le a vot dawn ding tampi ong tung hi. Hih vai nasem khempeuh tungah uniform silh sitset tangval khat in anphel le a vot te ahawmhawm hi. Anphel a apiak ciangin kiniamkhiatin kun khiankhian hi.\nKei zong khat ong pia hi. Ne khin ing ka cihleh a vot dawn in ci in ong pia veve hi. Tangval pa ka hopih pih hi. Anphel le a vot pen mawtawte vaihawm maw ka cihleh hi peuhmah kei, mawtawte buailua in bangmah phawkman nai ken teh. Anphel pen Pioneer an sai pi ( Pioneer food centre ) pan hi. Kei pen ansai nasem khat hi ing. Highway lampi tunga tuahsia le dongtuak khat peuh a om leh an le tui tawh delh lianlian ding, a kisam bangbang huh ding cih pen ka boss pa lunggulhna hi. Tun zong amah tawh ong pai hi ung. Ka boss pa pen hia hi ci in ong lak hi.\nPioneer an sai I cih pen Highway lampi tunga An sai lian pen khat ahi hi. A boss pa pen khangmoi mahmah lai ahih manin thupi in hampha ka sa mahmah hi.\nNitak lam nai 3 pawl ciangin palik len ah pai ding, tua lai pan ka van teng uh ong kipia kik dingin tua pan Yangon ah pai suak ding cih dan ahi hi. Palik len pen zato pan tai 7 kigamla hi.\nAmbulance tawh a pai ding ka hi uh hi. Ambulance te sungah ong guangguang uh a atawpna ah mi thum ka val kiaukuau uhi. Kihen suk tantan dingin ka kithawi uhleh Pioneer boss pa in a tat kei leh ong kha pak leng ai ve ci in amawtaw kongkhak hong samsam hi. Mawtaw neite le palikte in a lem bangbangin na pai nung e, aana huai lua, inn ciah kawm lah hi thei lo deuh aih teh ci kei uhi.\nA mawtaw lah hoih lua mahmah ko lah a puang phingpheng vive ka hih manun kisuan kawmkawm in ka tuang uhi. Ko ka pai khol uhi. A phual ka tun uh ciangun ka lawmte ong tung nailo ahih manin pioneer boss pa in, a pualam khuahun sa lua hi. Mawtaw sungah tawlnga hithiat lel un, set mit loin Air con ong hon sak ning, ong ci hi.\nKen zong phamawh sam kei e, palik zum inn sung leh singkung lim khat peuh ah na tu lel nung ka cihleh no pen tulai tak na ci na sa uh sa in na lungsim uh linglawng mahmah ahih manin a votna a daihna ah na om dinguh hoih zaw hi. Bangmah kisuan ngaihsut kei un. No tungtawnin ken thupha a bawlbawl kha hi zaw ing ong ci zawsop hi. Nai lang val sung bang mawtaw sungah ka tawlnga hithiat takpi uhi. A cih mah bangin lungsim pumpi tampi ong zangtuam tham hi.\nKa lawmte ong tun ciangin ka vante uh la in mawtawte vaihawm sakna tawh Yangon ka zuan suak uhi.\nHih thute ka ngaihsut kikkik ciangin ka lungsim ong su kha thu tampi lakah Pioneer nei pa gamtatzia zong a thulamdangpi khat mah in ka ngaihsun hi. Dongtuakte ading anphel a lim mahmah tun bek hi loin kiniamkhiatna le itna tak tawh piakhia hi. A neihsa a lamsa a hunte it sit het loin dongtuakte ading kiphal takin kipiakhia hi. Dongtuakte a huh ciangin itna deihsakna taktawh huh in, a innkuanpihte bang lian in bawl thei ka sa hi.\nSum hau bek hi loin itna lainatna thukhualnate zong hau mahmah ka sa hi.\nEi Zomite sungah zong hih bangin mi cimawh dongtuakte a panpih le mi namkim te belh theih ding mihau mi lungsimhoih pawl khat i om a, mai lamah tampi a om semsem nadingin i biak Pa Pasian kiangah lungdam ko in thu ka ngenngen hi. Lian Tuang\nPrevious: ZAM Thupuak :: 09 Jun 19 (UN Child Protection Unit tawh kimuhna)\nNext: Thu kikupna meeting ah i kihel ciang


url: =Maangmuhna 17 | Siantongluan\nTua ciangin hai sagih a tawi vantung mi sagihte sung panin kei kiangah khat hong pai a, "Hong pai in; gun tampi gei-ah a kilam a paktat mahmah khuapi gimna a kipiakzia ding ka hong lak ding hi.\nLeitung kumpite in tua a paktat mahmahnu tawh gamtat hoihlo gamta uh a, leitung mite in ama paktatna leenggahzu dawnin a kham uh hi," hong ci hi.\nKha Siangtho tawh kidimin ka om a, vantung mi in gamlak mun khatah hong tunpih hi. Tua lai-ah, a tungah min hoihlo nam tuamtuam a dimin a kigelh ganhing a san khat tungah numei khat a tu ka mu hi. Tua ganhing in lutang sagih leh ki sawm a nei hi.\nTua numei in puan a dupsan leh a ausan silh a, kham, suangmanpha, leh kep kibawl kizepna a tuamtuamte tawh a pumpi dimin kizem a, a paktatna hangin a kihhuai a nin mahmah nate a dimin a omna kham hai khat a tawi hi.\nA taltang tungah, "A paktat numeite leh leitung kihhuainate khempeuh a pianna, A Lian Babylon Khuapi," ci-in khiatna tuamkhat a nei min a kigelh hi.\nTua ciangin mi siangthote leh Jesuh tungah a cihtak uh manin a kithat mite sisan dawnin zukham a batna ka mu hi. Tua numei ka muh ciangin lamdang ka sa mahmah hi.\nAhi zongin vantung mi in keima kiangah, "Bang hangin lamdangsa na hi hiam? Tua numei leh amah a pua, lutang sagih leh ki sawm a nei ganhing a cihnopna thu ka hong gen ding hi.\nTua na muh ganhing nidangin a om hangin tu-in om nawnlo hi. Ahi zongin tu-in kuahawm thukpi panin hong pusuakin sihna a thuakdingin paikhia ding hi. Tua ganhing nidangin omngei a, tu-in om nawnlo napi-in khatvei hong kilangkik ding ahih manin, a nungta mite min a kikhumna laibu sungah leitung pianma-in a kigelh nailo, tu laitakin leitungah a om mite in tua ganhing a et uh ciangin lamdangsa ding uh hi.\nHih thu-ah pilna leh thutheihna kisam hi. Lutang sagihte pen tua numei a tutna mual sagih ahi hi.\nTua lutang sagihte pen kumpi sagihte zong a cihna ahi hi. Tua kumpi sagihte lakah nga beizo a, khat in ukna aana neilai a, khat pen a hong piang lai ding ahi hi. Amah a hong kilat ciangin tomno sung bek om ding hi.\nNidangin omngei a, ahi zongin tu-in a om nawnlo ganhing pen kumpi sagihte tawh a kipawl a kumpi giatna hi a, sihna thuakdingin a paiding ahi hi.\nKi sawmte pen gam uk dingin a hong kipan nailo kumpi sawm hi a, ahi zongin a ganhing tawh kumpi aana a neikhawm dingin nai khat sung bek a hun kipia ding hi.\nHih mi sawmte in ngimna khat nei uh a, vangliatna leh aana a neihteng uh a ganhing tungah a pia uh hi.\nAmaute in Tuuno a sim ding uh hi. Ahi zongin Tuuno pen kumpite Kumpi, topate Topa ahih manin, amah leh ama sap, a teel, citakin amah a zuite in tua kumpi sawmte a zogawp ding uh hi," hong ci hi.\nTua ciangin vantung mi in hong genthuah lai a, "A paktat numei a tutna gun tuite pen minam tuamtuam, pau nam tuamtuam a zang mihonpite ahi hi.\nTua na muh ganhing leh a ki sawmte in a paktat numei mudah ding uh hi. Ama neih khempeuh laksakin a pumguakin koih ding uh a, a sa ne-in mei tawh haltum ding uh hi.\nBang hang hiam cih leh Pasian in ama thugente a tuntheihna dingin ama deihna bangin amaute in a sepnopna ding uh lungsim guan a, lungsim kikhatin ganhing tungah amau ukna aana a piasak hi.\nNa muh numei pen leitung kumpi khempeuh tungah ukna a nei khuapi ahi hi," hong ci hi.


url: =Christmas bangci dawn ding? :: ZOMI DAILY\nposted on 3 December 2017 at 4:11 pm Lomkholna: Biakna, News, Thangboi, Zomi\nChristmas hong tungding hita a Pasian’ thu-um tawh a umlo tawh adawn ding in kithawi khengkhangh ta hi. Nang bangci dawn ding na hiam cih kathei kei hi. Ahi zong in nang zong hoihtak phatak in dawn thei na hih lam kong gen nuam hi. Na dawn dan ding ih gen ma in kei’ dawn dan ding hong gen masa nuam ing.\nTuni (December ni 3) ni nitak in kawlte’ phungpi ahi Magway lam zuan in kapai ding hi. Ci adam leh ni 4 ni ka zing tun ding hi. Magway a Sia Pauboih (Ling Thuk) kep naupangte zanvak lapawl (choir) kahilh ding hi. Tua kazawh khit uh ciang un kawlkhua 10 val ah zan kavak ding uh a naupangte lasa sak in ken ka siam tawp in Lungdambawl thu kagen ding hi.\nDecember 12 – 14 kikal Magway gambup a om thu-um miteng kaikhawm in omna leh nek le dawn leh lamsap sik in thusinna leh khanlawhna khawmpi ka bawlpih ding uh hi. Kyats 2.5 million bei ding in ka ngaihsun uh a mi khat in teng 5 ta kakhia ding uh hi. Ko avaihawm mi 5 kahi uh hi.\nDecember 20 ni zan lam Zangkong khuasung a mizawng ninbung sawkte tawh Zeisu’ Suahna ka dawnkhop sawm uh hi. Sangkahpih lawmte tawh sum kidong in nik le puan leh nek le tak pawlkhat letsong piading in Zeisu’ itna thu gen ding ci’n ngaihsun ung.\nTua khit ciang in Zogam a amialpen mun khat ahi Tuipi khua kapai nuam hi. Zomi MP te tawh ka pai nuam hi. Amau tua hun in hong man theih kei ding uh leh lah kumsial ka paidetna mun ahi Shan gam lam kapai ding hi.\nNang bangci dawn ding ?\nZeisu mihing bang a hong suah pen hong itluat man ahi hi. Lungdambawl ih cih pen “Itna Khahkhiat Hun” hi. Sum neih loh hang ki dawn thei lua hi. Na itna kisam mi tam mahmah hi. Na maisak ding mi tampi om hi. Kuamah khih nawn kei in. Khahkhia ta in. Mi na khah khiat leh nang zong na suakta ding hi. Na ci hong dam ding hi. Khatvei hong genpha lai ning. Lungdambawl ih cih pen “Itna Khah Khiat Hun” hi. Lungdambawl abawlkhawm ding in itna tawh kong zawn hi.\nZeisu’ suah lungdamna nang leh na innkuanpihte’ tung ah hong tung hen la, Ama’ suahna tawh hong kenkhop lungnop suahtakna, cidamna, mapaina, khansauna, hauhna leh nopsaknate tuni a kipan nang’ a hingiat ta hen.\nAmen ! Lungdambawl Thupha !\nPrevious: US ah kum 10 aphapan sangnaupang numeikhat simmawhbawlna thuaklah in ki guiawk\nNext: Itna, itna (Love) ~ Lengtong Pauno


url: =LESSON 3 July 10–16 ~ MUC\nLESSON 3 July 10–16\nAdmin 11:50:00 PM Articles, Sabbath School Lesson\nTu Kaal Sung Sim Ding: Matt. 10:34–39, Luke 12:13– 21, Phil. 2:5– 8,Luke 22:14–30, Matt. 23:1–13.\nKAMNGAH: “Enna le huaihamna a om nakleh buaina le siatna nam khempeuh tawh kizom pahpah hi”( James 3:16).\nTaksing nam khat pen a kung pi 45- 90 bang sang thei hi. Hih singkung namte in khuavotna munah nungta hi. Hih singkungte in inn sung vanzat tuamtuamte, laidal leh meigit bawl nadingin kizang hi. Sakhi leh gamsa tuamtuamte in hih singkungno tehte ne uh hi. Hih singkungte in nitang deih hi. Tuk leh khal, phalbi cih om lo-in hing tawntung uh hi. Phalbi hun sungin zong gamsate nek bel khatin om hi.\nHih taksing namte zung in singkung nam khempeuh lak panin a zung pha penpen hi. A zungte in lei sung thukpi zelsuk uh a, tua panin mun zaipi huamin zaam uh hi. Hih singkungte in kum 150 val bang hingsuak thei uh hi. Ahi zongin leinuai-a om a zungte in kum tul tampi hing suak thei hi.\nTukaal sung thusin ding thu in i lunghimawhnate zungpite i pholak khia ding hi. Jesuh sungah tawldam ding a hong khaktan theite i dal theih om hi. Tawldamna ngah ding a hong dal thei thute in thuthukpi zong hi khol lo hi. Singkungpi a zung akimuh loh mah bangin tawldamna hong dal thute i phawk kha kei zel hi. Honpa tawh a hong kigamla-sak thei lungsim ngaihsutna leh gamtatnate i phawk kha kei zel hi.\nJesuh in Kikhenna Piangsak\nKilemlohna deih mi tam lo ding hi. Kilemna leh daihna a deih mite ihi hi. Biakinn, sanginnte leh mun tuamtuamte-ah kilemna tawh kisai thusinnate, buai-nate leptuahna cihte genin thusinnate kinei hi.\nMatthew 10:34–39 sim in. Jesuh in kilemna pia dingin hong pai ka hi kei a, kido-na namsau tawh kong pai hi, ci-in a genteh a khiatna in bang hi ding hiam? Jesuh in “Kilemna Kumpi hi,” cih thu in bang hi ding hiam (Isa. 9:6)?\nJesuh thugen Matthew 10:34–39 in mite lamdangsak thu hi. Honpa in vanglian kumpi leh amah a cing ding galkap honpi tawh hong pai lo-in bangmah hih thei lo naungek khatin hong pai hi. Amah in vengte leh galte it ding thu hong hilh hi. Tu-in ama nungzuite tungah kilemna pia dingin hong pai ka hi kei a, kikhenna leh hamsatna piangsak dingin ka hong pai hi, ci-in pulaak hi. A nungzuite leh tua thu a za mi khempeuh in lamdangsa-in, nang le kei in zong koi bang hi ding hiam, ci-in i ngaihsun hi.\nMatthew 10:35–39 in cihtakna leh kipawlna tawh kisai thu hi. Jesuh in Micah 7:6 siksanin a pulaak hi-in, Ama thuhilhna a za mite in tawntung ading khensatna nei dingin a thuhilhna hi. Ta in a pa it ding a, zahtak hi. Hih pen Moses in mual tung panin a ngah thukhun hi. Pasian in tua dingin zong kisamsa hi. Ahi zongin ta in Jesuh ahih keileh a nu le pa kua it zaw ding cih khensatna nei ding leh, hih munah khensatna lianpi kisam hi. Nu le pa in tate it ding leh kem ding uh hi. Ahi zongin tate a itna uh sangin Jesuh it zaw dingin khensatna lianpi kisam hi. A masa-in koih dingte masa-sak ding kisam ahihna Jesuh in hong hilh hi.\nJesuh in hih deihtelna thu laigual thum tawh pulaak hi; Pasian mai-ah a kilawm nunzia pulaak hi. Tua bangin Pasian mai-ah kilawmna in gamtat zia le tong dinmun sang tungah kinga hi lo hi; mawhna zawhna tungah zong kinga lo hi. Pasian mai-ah kilawmna ngah theihna a hangin Jesuh tawh kizopna hi. I nu leh i pa, tate a kipan na khempeuhte sangin Jesuh i masak zawk ciangin Pasian mai-ah kilawmna ngah ihi hi. Jesuh thuakna singlamteh zui- in Ama nungzui dingin a khensat hi.\n“Khangnote in Jesuh singlamteh pua-in Ama nungzui dingin a tonpih biakna siangtho sungah a om ding uh sangin ka deihsak zawk a sang zaw dinmun ka nei kei hi. Khrih nungzui khangnote aw kuankhia un; thuman kimakaihsak un; sianthona leh dikna thu puan bangin silh unla. Nangma Honpa in hong makaih ding a, na siamnate a hoih penin zangin na kizat theihna mun hoih penah a hong tonpih ding hi.” Ellen G. White, Testimonies for the Church, vol. 5, p. 87.\nKhat veivei ciangin eima khensatna om lo-in thuzawhna tawh a hong kisawl manin singlamteh i puak hun om kha thei ding hi. Tua bang ciangin kipiakkhiatna tawh singlamteh a pua ihi hi. Kipiakna tawh singlamteh na pua a, thu zawhna tawh na pua ahi zongin, bang thu siksanin cihtakna tawh singlamteh pua na hiam?\nTaksingkung a zung in leinuai-ah thukpi-ah munkip a lak bangmahin huaiham angsung zonna in mawhna zungpi hong suak hi; mawhna in Jesuh sungah tawldam ding hong dal hi. Mawhna khempeuh lakah huaiham angsung zonna in olno takin mawhna sung hong tunpih, a kilangkhia penpen mawhna hong suak hi, hi mah lo hiam? Mi a tam zaw in huaiham angsung zonna pen mawhna-in ngaihsun nawn lo-in ngei-na bangin ngaihsun uh hi.\nLuke 12:13–21 sim in. Jesuh thugentehna-ah thulian buai-na bang pulaak hiam? Mailam hun ading geelkholhna in Pasian gam ading kinlohna leh angsung zonna hi ding hiam? Hi lo ahihleh Jesuh in bang lauhuai thu vauhilhkholhna nei hiam?\nHih thugentehna in Luke sung bekah kigelh hi. Mipi sung panin min kithei lo mi khat in a thudot Jesuh in a dawnkikna hi. A pa in gamh hawmsak dingin ngen a, Jesuh in tua unaute thu khensak hi. Jesuh in amaute buai-na bulpi- huaihamna thu pulaak hi. Gamtatna khempeuh in huaihamna panin hong phu khia hi.\nNa nuntakna-ah huaihamna tawh na gamtatnate ngaihsun in. Koi bangin huaihamna in Pasian tawh kizopna, innkuan sung kizopna, pawl sung kizopna veng le pam tawh kizopna, naseppihte tawh kizopna sukha hiam?Philipians 2:5–8 sungah bang thu bulpi kigelh hiam?\nJesuh thugentehna-ah mihau pa in ama kitangsapnate leh ama deihna bek bulpi-in nei a kimu thei lo vantung thute a kin kei hi. Leitung nate sangin Pasian gam ki-ukna thu guipite in lian zaw, hoih zaw thuk zaw hi. Paul in a pulaakna-ah Jesuh in eite aitangin a hong kipia Pa hi dingin a tawsawn thute hong hilh hi.\nPhilippians 2:5–8 in huaiham lo, kiniamkhiatna leh itna thute hong hilh hi. Pasian leh midangte itna in i nuntakna, i lungsim, thukhensatnate a hong makaih kei leh leitung hauhna ding bekin nasemin vantung sumkholhna-ah bangmah nei lo mi i suak ding hi (Matt. 6:20).\nBang hangin neih leh lamh, van leh nate deihna lungsim in hong ukcip baih mahmah hi ding hiam? Nisim annek tuidawn ding, silh leh teen kitangsapna tuamtuamte adingin sum kisam mah hi. Bang hangin i neih zah sum tawh kilungkim zo lo hi ding hiam?\nNgimna leh tupna\nJesuh in singlamteh tungah khailupna a thuak madeuh nipi kaal nunung sung a nunziate in thu zuihna-ah lawpna leh tha hong guan thute hi. Tua thute in leitung lunghimawhna leh leitung nate iplahna tawh kidim mite thuak ding thute zong hong hilh hi.\nLuke 22:14–30 sim in. Jesuh leh a nungte in nitak an nekhawm uh a, tua hun sung mahin nungzuite in amaute lakah kua in lian pen ding hiam, ci-in khat le khat kidemna kampaute Jesuh in a zak ciangin amaute tungah a lungsim puakzia ding ngaihsun in ( Luke 22:24). Bang hangin nungzuite in kiniamkhiatna in manpha ahihna phawk kha lo-in mihing kiliatsakna mitsuan uh hi ding hiam?\nPawl sung, innkuan sung, nasepna munte-ah kua in a lian pen kigen khiakhia khol lo hi. I lungsim sungah i ngaihsun kha thei mah hi; ahi zongin mi tungah kigen lo hi. Nungzuite in amaute lakah kua in lian pen ding hiam cih thu a kidot uh khat vei bek hi lo hi. Matthew 18:1 sungah Jesuh kiangah Nungzuite hong pai uh a, ngaihsut ding thu khat Jesuh vadong uh hi. “ Tua ahih leh vantung ki-ukna sungah kua in a lian pen hi ding hiam, ci-in Jesuh a dot uhteh, Jesuh in amaute thu a hilhpah hi. Jesuh in a kiangah naupangno khat samin, nungzuite laizangah a koih hi. Mittang khempeuh in naupang en uh hi; bang hi peuh mah ding hiam cih ngaihsutna tawh kidim ciat uh hi. Jesuh gamtatnate in khiatna nei hi; Matthew 18:3 sungah, a Topa un amaute zakin, “ A mantakpi kong genin ah note in hih naupang bangin na kikhel kei uhleh vantung gam sung na lut kha kei ding uh hi,” ci hi. Jesuh sungah tawldam ngah nadingin kikhelna in a bulpi hi. Huhna kisam ihihlam i phawk ding kisam hi. Mihing tungah kingakna in a mawkna hi; Jesuh tungah kingak ding kisam hi. Tua ciangin i ngimna tupnate hong kikhel ding a, manpha i sak thute zong a hong kikhel ding hi. Jesuh in a nungzuite tungah: Naupang khat bangin Keimah hong muang un; kei tungah hong kinga un. Liatna taktak in na ngah ding hamphatna nusia-in vantung thu manphate nuntakpihna hi. Nungzuite in Jesuh tawh a nunung pen nitak annek khopna hun a tundongin hih thu nuntakpih kha lo uh hi. Amaute ki-elna leh kidemna tuamtuamte in Jesuh tawh kikholhna hun manpha susia-in cikmah hunin tua bang hun mahpha a ngah kik thei nawn kei uh hi.\nNungzuite in Jesuh tawh kum tampi nungta khawm, nasem khawm, a thuhilhnate za-uh hi napi nungzuite sungah bangmah kilamdanna om lo hi. Mihing lungsim bangzahin sia-in dahhuai hiam, cih kilang hi. Ahi zongin thu hoih lam ngaihsun lehang, Topa hehpihna in amaute nusia ngei lo hi; amaute khat le khat in tungnung kituh uh hi taleh, Jesuh in amaute nusia ngei lo hi. Mihing in ei le ei kiliatsakna, kiphatsakna thang sungah awk pahpah ihih manin tuate a hong zawhpih dingin bang hangin singlamteh tunga Jesuh hong sihna i mitsuan ding thupi hiam?\nKineihkhem mi cihte pen ama hihna lo khat ama hihna bangin gamta mi hi. Jesuh in laitheite leh Pharisee-te a taihilh gawpna-ah, kineihkhem cih kammal Matthew 23 sungah sagih vei kimu hi. Kineihkhem cih pen Jew biakna makaite zia le tong hi (Matt. 23:13, 14, 15, 23, 25, 27, 29). The Gospel Thu Bu-te in Jesuh in numei pasal mawhna a bawlte, siahdongte, a kizuakte, mithatte hehpihin a mawhna uh maisak hi, cih hong hilh hi. Ahi zongin Jesuh in kineihkhemna ahihleh maisak lo hi (Matt. 6:2, 5, 16; Matt. 7:5; Matt. 15:7–9; Matt. 22:18).\nMatthew 23:1–13 sim in. A kineihkhemte omzia Jesuh pulaak thute gualsuk in.\nJesuh in laitheite leh Pharisee-te tatzia thu li pulaak hi. Kum zalom khat sunga om Judaism in Pharisees zia le tong, amau bek mah thuman kisakna thute pulaak hi. Amaute in suang tunga kigelh thukham hi taleh kam tawh kipulaak thukham hi taleh, siantho-na ultungsak mahmah uh hi. Sadducee- te pen hauhna tawh kidim makaite hi-in, siampi nasem tam zaw uh hi. Sadducee a tam zaw in Greek kampau leh ngei-na zui uh hi. Amaute in Greek kampau zang uh a, Greek ngaihsutnate zui uh hi; amaute thukhenna leh sihna pan thawhkikna thu a um kei uh hi. Amaute pen thu zuihna-ah a laihawl zui uh hi. Pharisee ahi a, Sadducee ahi zongin a nihun kineihkhemna tawh nungta uh hi.\nJesuh hong hilh bang mahin i gen bangin sem kei lehang mi kineih i suak hi. Ei mahmah in zui lo napi-in midangte zuih dingin a gengente, ei phatna hong kipakta ding lunggulhnate, vantung i Pa pahtawi na leh minphatna pia lo-in ei le ei kipahtawi-na cihte in kineihkhemna hi.\nJesuh in kuama maitangzah lo-in a kineihkhem mite a thuhilh hangin, amaute tatzia hoih lo a deih lo hi bek hi; Jesuh in amaute it veve, hehpih tawntung hi.\n“Pasian Tapa in biakinnpi leh mihonpite amuh ciangin a maitang in vantung itna pulaak hi.A kam panin awging in lungsim gimna leh dahna khituite pulaak hi, “ O Jerusalem, Jerusalem, nang kiangah kamsangte kong sawl a, ahi zongin amaute suangtawh dengin amaute na that hi. Akpi in a kha nuai-ah a note ahuai bangin, nang Jerusalem aw kong hu nuam hi. Akpi in a note a kaikhop bangin nangmah kaikhawm dingin kong sam a, nang na ut kei hi.” Ellen G. White, The Desire of Ages, p. 620.\nJesuh in biakna makai kineihkhemte a mawhsak bangin, banghangin nangmah in kineihkhemna leh mawhsakna kisam ding na hiam? Koi bangin kineihkhemna tawh nungta ihih leh ei le ei phawk a, kineihkhemna nusia ding i hiam?\nLunggimna Zunglot (Uprooting Restlessness)\nJohn 14:1–6 sim in. Koi bangin lunggimnate lakah lunghimawh lo-in om thei ding i hiam? Kilemlohna, huaihamna, kineihkhemna zawh nading leh tawldamna tak ngah nading tawhtang in bang hi ding hiam?\nLunggimna zawhna in Jesuh tawh kipan hi. Amah in Lampi, Thumanna leh nuntakna hi. Lungzinna tawh kidim leitungah i lampi ding Amah in thei a, i nading lampi a hong hilh hi; Amah mah in vantung Thukham pia Pa hi-in Amah in thuman thutak hi. Ama Kha Siangtho in thuman khempeuhah a hong makaih hi (John 16:13). Natna, gimna, tawlna, lungkiatna i tuak ciangin Amah in nunna tha hong guan hi. Leitung nuntakna bek hi lo-in nunna bucing a hong kamciam hi (John 10:10). Hih leitung nuntakna tawh kibang lo-in tawntung inn, tawntung nunna hong kamciam hi. Piangsak Pa in tu-in zong mihingte lametna sangin a lian zaw a kicing zaw-in a hong pia thei hi.\n“Note lunghimawh kei un,” cih thu in lametna tawh a nungta dingin sapna hi. Na lungkiat ciangin Amah in a sangzaw munah hong domto thei hi. Mawhna leh siatna khuamial sungah cimawhin na om ciangin i sungah na hoih hong pankhia Amah in a hong zawhpih ding hi (Phil. 1:6).\nBangzahin nuntak hamsa taleh Jesuh sungah hong kipia-sa kamciamte mitsuan in. Amah in eite ading mun hong bawlkholhsak hi; tua munah gimna natnate a tawntungin beimang ding hi. Tua lametna Jesuh sungah a hong kipia khin hi. Deidan om lo, dinmun deidan lo, mi khempeuh tungah tua lametna tawh a nungta thei hi.\nI natna, i gimna, i siatnate leh bangbang dinmunah i om zongin Topa vazuan hi lehang Amah in eite hong sang hi, ci-in i theihtel ding kisam mahmah hi. Hih in hehpihna hi; hehpihna hong kipia khin a, hehpihna i muh mateng upna tawh a zong ding ihi hi.\nJeremiah 3:22 sim in. Pasian in bang sem dingin hong sawl hiam? Tua hileh Amah in eite adingin bang hong sem ding hiam?\nJesuh pulaak kammal ngaihsun in: ‘Keima omna munah note zong na om nadingun Keimah ka hong pai kik ding hi” (John 14:3). Nihvei Kumkikna in bang zahin thupi hiam?A diakdiakin ei Adventist-te in sihna thu i theihsa om bangmahin bang hangin Nihvei Kumkikna in manpha hiam?\nNgaihsutbeh Ding: “Huaihamna tawh a nungta mi sungah khantohna leh nunna gahpha thei lo hi. Khrih, nangma Honpa-in na san ciangin huaihamna mangngilhna in midangte na huh ding hi. Khrih hong itna na gen ding a, Ama hoihna na pulaak nuam ding hi. A hong kisawl na khat peuhpeuh na sem nuam ding hi. Na vangik pua inla, na theih bangbangin a mangthang mite honkhia in. Khrih kiang panin Kha Siangtho na ngah ding a, a nuntakna hong pia itna nei-in midangte adingin na nungta ding hi. Vantung hehpihna in na nunna gahpha-sak ding hi. Na upna khang semsem ding a, thuman na san sungah na kip semsem ding hi. Na itna in picing semsem ding hi. Na nunna in Khrih sianthona, a ithuaina leh a manphatna a kilangsak semsem ding hi.” Ellen G. White, Christ’s Object Lessons, pp. 67, 68.\nPawlpi mite khatlekhat kikalah buai-na hong om ciangin a langnihun mu-in amau tawh kikum a hun na zatnate in hun mawk bei hi lo hi. Amau hong pulaak thute limtak na ngai ding a, tua bang buai-nate hehpihna in a beisiangsak ding hi. Kiphatsakna leh huaihamna nusia hi lehang minutes nga sungin buainate hong bei ding hi.” Ellen G. White, Early Writings, p. 119.\n1. Na lawmte tawh huaihamna zawhtheih nading lampite kikum un. Koi bangin tua bang thute nuntakpih thei ding na hiam?\n2. Ngimna pen a sia hi pah lo hi. Ahizongin huaihamna a khangsak thei ngimnate kihel lo-in Pasian tung panin na lianpite leh lametna lianpi nei thei ding na hiam?\n3. Huaihamna, kineihkhemna leh hazatnate i neih hangin a kilangkhia ding i deih kei hi. Tua bang thute mite hong theih ding i dal theih zahin i dal nuam hi. Taksingkung bangin leinuai-ah a kimu lo a zungpite mah bangin tua bang a hoih lo thute in i sungah hong teng hi. Kha Siangtho makaih nunna in bangci bangin kikhel nunna hi ding hiam? Koi bangin patauhna zo thei-in Khrih sungah tawldamna mantak ngah ding i hiam?\n4. Thursday ni-a Nihvei Kumkikna a thupina ngaihsun kik in. A tawpna-ah Kumkikna om lo ding hi leh, lamet ding bang a omlai ding hiam? Kumkikna om lo ding hileh, Khrih hong pai masakna thu leh eite adingin a nunna khempeuh in kimanna nei ding hiam? Nihvei Kumkikna hun hong tun mateng sihna pan thawhkikna om lo ding hi, cih thu in a mawkna hi lo ding hiam?


url: =Voklaak Khua Zumh Thak ~ Thu Tatuam (Siyin News)\nVoklaak Khua Zumh Thak\nMonday, September 04, 2017 Sizaang Thu 1 comment\nVoklaak khua ah taang zumhpi khat honna Sep 3, 2017 ni in nei hi.\nHi zumh inn thak sia kumh 100 cinh chepteena hi.\nMangkang Kumpi hong khanto ma in Thuklai khua pan, Pu Thuklaita Pu Tua Nuam tuu teng Buanman khua sat in inn tuansuk uh hi. Hun khat zawkciang Pu Do Lian le Pu Kam Cinte in Taitan khuasat a, Pu Tuang Sing le Pu Mang Khoite in Ngalpi khua hong sat uh hi. Hi bang dan in Buanman khua pan kipai tato hi.\nUkpi Pu Lian Kam lampui in 1889 kum khuakhal kipat ciang Taitan khua pan Siallum(New Taitan) Khuasat hi. Khua thaksat TUAL bawl phit ni May 4, 1889 ni Mangkangte in hong sim ngawp hi. Siallum ngal do ni a lampui Ukpi Pu Liam Kam le ngalhang pasal (17), Numei (10) a kingawm mihing (27) a nuntakna bo hi. A nungta laiteng ngam sungah bu ahizong, Pawl khat Ngalpi khua beal in kikhen thamsiat uh hi.\nTaitan khua pan a omlai teng le Ngalpi khua pan atam zaw mun khat ah kingawmkik in, April 18, 1892 ni Voklaak Khua ah kingawm siat uh hi. Khua sat hun lai Buanman Khua mi theampo zong Voklaak Khua ah kingawm siat a, Tua Nuam tuu inn (35) le Bee dang, phungdang pan inn (30) taw hi uh a, a vekpi inn (65) pha uh hi.\nKhua min a kiphuakna a tom in heaktu thupi mama hi. Voklaak Khua leitangh sia Sote khanlai in, Sote te ii longam hi a, Mun le ngam pha mama, Sim le Zo kawm, Ngamlai mun khat hi. Tua hunlai in, leitang min kiphuak ngawllai hi. Vok cii tawm peuma a, Sotete Vok khat bosua in, a zozon uh ciang, Lono Liangnuai mun khat ah bu tom in mu uh a, tua mun ah Laamsuum in, Vok no sia man in laa kik uh hi.\nTua mun Liang sia Saibual lu Pu Son Ngote tenna inn zaang liang sia hi. Tua Vok ‘laa’ uh a, Vok ‘lak’ kikna mun ci in, a lei min phuak uh hi. ‘Voklaa’ ci kammal pan ‘Voklaak’ ci in kina tanpai hi. Tua mun le ngam ah khua kisat ahikom, leitangh min a kiphuak thak sia, min kilaa suak in ‘Voklaak’ khua kici hi.\nKiphawsakna le Heaktektu\n1. Kumpite in Khua min laimal hong atsak ciang Voklaak (a0g.vgh) ci in hong teptee sak hi. Khua min taw kisai akuama po in lai atzia heaktek tu le zuitu thupi mama hi.\n2. Khamtung Zomi Pu le Pate in ngeina Langui a phuak uh ciang ‘Laktui’ ci ngawl in, [Zotui vaangkhua] ci in la na phuak uh hi. Langui phuakna ah ih heakteksa ‘Khuasak’ pan La ngui a phuak uh ciang ‘Saktui’ ci in langui phuakngawl a, Sakciang vaangkhua ci uh hi.\nSrc: Khua Tanghthu Bu, Sya Nang Khai


url: =Pasal khat i Lunggulhna. - Laibu Saal\nHome > Thuluui/Articles > Pasal khat i Lunggulhna.\nPasal khat i Lunggulhna.\nPhoto Credit : wallup\nNumei khat pen amel hoih luat kul lo in, mi mai ah ih pai khiat pih ngam ding leh ei hongzui ngam ding te thupi hi.\nA beisa thute’ ka dong kei ding a, kei tawh na kithuah a kipan lim ak in nong it ding hi.\nNasep tawh ki sai , na ut leh sem thei cin a, tua lo nasep nop kei leh zong inn sung uk zo in inn na zo in, nang kong ten pih khin ngam nak leh kong vak ngam hi.\nMi dang te’ zah in zong hau kha lo mah ding hi ing, a hi zong in mi nuai ah ong om sak tuan lo ding hi ing.\nNisim in na gei ah tuin hun ong pia zolo mah ding hi ing, inn kuan sung vaan na ding in pai khia in na kasep kul ding a, a hi zong in a hun sim in nang a ding in ka ph ki khak ngei lo ding hi. Bang hun bang hun in ong mu den ding hi teh.\nKa lawm ka gual te’ tawh ka dawn khop tak ciang in kong ton pih ngei kei ding a, a hi zong in pawi thupi ciang in kong pai pih ding a, ka zi hi ci in ang tang tak in kong pulak ding hi.\nMi pawlkhat te in ci hi. Zi neih ih cih pen an huan, puan sawp, nau kem ding ci uh hi. Kei a ding in a hih leh inn na zong ih sem khawm thei ding a, a hi zong in ken sem ka hih teh ci in na tha dah tuan lo ding hi teh.\nHak sat na lung neu na a om ciang , ong gen in la ka liang ko tung ah ong ki nga in tawl dam na ong pia ning.\nPasal cih lung sim nei ka hih man in ka lawm ka gual te’ mai ah ong mai zum sak ken la , mai pha ong pia in tua hi leh inn sung ah nang zongmai pha kong pia ding hi.\nNa pi cin luat kul ka sa kei a, a hun zui in nong it na lak in nong ki ngek sak thei hi. A pi cing nuam lua te gim ka sa a, nang ong lung kim sak leh ong kem cing ding in kei ka om hi.\nHun khat ciang in neih leh laam ka neih kei khak leh kei hih zawh loh na ong sim mawh sak ken. Nun tak ih cih pen khut tung lum let tawh ki abang in nisim ih nawk khak te in neih leh lam sum leh pai hi lo in hunt e nai te’ a hih lam ong phawk pih in.\nNumei te’ deih luat zong tam lua sam lo in Pasal te’ deih luat zong tam lua tuan lo hi. Deih na ki bang sit set ding cih a hih loh hang in , Itna maa suan in, Ki it na bulh phuh in , khat leh khat ki tel siam le hang ..cih pen a ki bang thu a hi hi. Numei in tui hi a, Pasal in Buan a hi hi. Innkuan nuam ih hih na ding in tui leh buan a ki gawm khawm tak ciang in a hoih pen pen bel hoih ong suak hi. A zen zen in tui tam luaa hih kei leh buan tam lua a hih leh cik mah hun in bel hoih khat ki ngah ngei lo ding hi. Tui (Numei) leh Tung Man ( Pasal) te’ itna a ki gawm khawm tak ciang in a hoih pen Bel ( Inn kuan nuam ) ong suak ding hi.\nCredit : Naing Naing Sanay.\nSource : Zomi News Journal Aug. 2, 2015 Facebook Page.\nItem Reviewed: Pasal khat i Lunggulhna. Description: Rating: 5 Reviewed By: Cinpu Zomi